02021R2115 — GA — 22.04.2022 — 001.003

Is áis doiciméadúcháin amháin an téacs seo agus níl aon éifeacht dhlíthiúil aige. Ní ghabhann institiúidí an Aontais aon dliteanas orthu féin i leith inneachar an téacs. Is iad na leaganacha de na gníomhartha a foilsíodh in Iris Oifigiúil an Aontais Eorpaigh agus atá ar fáil ar an suíomh gréasáin EUR-Lex na leaganacha barántúla de na gníomhartha ábhartha, brollach an téacs san áireamh. Is féidir teacht ar na téacsanna oifigiúla sin ach na naisc atá leabaithe sa doiciméad seo a bhrú

Arna leasú le:





Arna cheartú le:









▼B

RIALACHÁN (AE) 2021/2115Ó PHARLAIMINT NA HEORPA AGUS ÓN gCOMHAIRLE

an 2 Nollaig 2021

lena mbunaítear rialacha maidir le tacaíocht do phleananna straitéiseacha atá le tarraingt suas ag na Ballstáit faoin gcomhbheartas talmhaíochta (Pleananna Straitéiseacha CBT) agus le maoiniú ag an gCiste Eorpach um Ráthaíocht Talmhaíochta (CERT) agus ag an gCiste Eorpach Talmhaíochta um Fhorbairt Tuaithe (CETFT) agus lena n-aisghairtear Rialacháin (AE) Uimh. 1305/2013 agus (AE) Uimh. 1307/2013







TEIDEAL I

ÁBHAR AGUS RAON FEIDHME, FORÁLACHA IS INFHEIDHME AGUS SAINMHÍNITHE

Airteagal 1

Ábhar agus raon feidhme

1. Leis an Rialachán seo, leagtar síos na rialacha maidir leis na nithe seo a leanas: (a) na cuspóirí ginearálta agus sonracha atá le saothrú leis an tacaíocht ón Aontas atá á maoiniú as an gCiste Eorpach um Ráthaíocht Talmhaíochta (CERT) agus as an gCiste Eorpach Talmhaíochta um Fhorbairt Tuaithe (CETFT) faoin gcomhbheartas talmhaíochta (CBT) agus, chomh maith leis sin, na táscairí gaolmhara; (b) na cineálacha idirghabhála agus na ceanglais choiteanna le go bhféadfaidh na Ballstáit na cuspóirí sin a shaothrú agus na socruithe airgeadais gaolmhara; (c) na Pleananna Straitéiseacha CBT, atá le tarraingt suas ag na Ballstáit agus lena socraítear spriocanna, lena sonraítear coinníollacha do na hidirghabhálacha agus lena leithdháiltear acmhainní airgeadais, i gcomhréir leis na cuspóirí sonracha agus na riachtanais shainaitheanta; (d) comhordú agus rialachas, mar aon le faireachán, tuairisciú agus meastóireacht.

2. Tá feidhm ag an Rialachán seo maidir leis an tacaíocht ón Aontas atá á maoiniú as CERT agus CETFT le haghaidh idirghabhálacha atá sonraithe i bPlean Straitéiseach CBT arna tharraingt suas ag Ballstát agus arna fhormheas ag an gCoimisiún, lena gcumhdaítear an tréimhse ón 1 Eanáir 2023 go dtí an 31 Nollaig 2027 (“tréimhse an Phlean Straitéisigh CBT”).

Airteagal 2

Na forálacha is infheidhme

1. Tá feidhm ag Rialachán (AE) 2021/2116 agus ag na forálacha a ghlactar de bhun an Rialacháin sin maidir leis an tacaíocht dá bhforáiltear faoin Rialachán seo.

2. Tá feidhm ag Airteagal 19, Caibidil II de Theideal III cé is moite d’Airteagal 28, an chéad fhomhír, pointe (c), agus Airteagal 46 agus Airteagal 48 de Rialachán (AE) 2021/1060 maidir leis an tacaíocht arna maoiniú ag CETFT faoin Rialachán seo.

Airteagal 3

Sainmhínithe

Chun críocha an Rialacháin seo, tá feidhm ag na sainmhínithe seo a leanas:

(1) ciallaíonn “feirmeoir” duine nádúrtha nó dlítheanach, nó grúpa daoine nádúrtha nó dlítheanacha, gan beann ar an stádas dlíthiúil a thugtar do ghrúpa den sórt sin agus dá bhaill faoin dlí náisiúnta, a bhfuil a ghabháltas lonnaithe laistigh de raon feidhme críochach na gConarthaí, mar a shainítear in Airteagal 52 den Chonradh ar an Aontas Eorpach i gcomhar le hAirteagal 349 agus Airteagal 355 den Chonradh ar Fheidhmiú an Aontais Eorpaigh (CFAE), agus ar duine é nó ar grúpa é atá i mbun gníomhaíocht talmhaíochta mar atá sainithe ag na Ballstáit i gcomhréir le hAirteagal 4(2) den Rialachán seo;

(2) ciallaíonn “gabháltas” na haonaid ar fad a úsáidtear le haghaidh gníomhaíochtaí talmhaíochta agus atá á mbainistiú ag feirmeoir atá lonnaithe laistigh de chríoch an Bhallstáit chéanna;

(3) ciallaíonn “idirghabháil” ionstraim thacaíochta ina bhfuil sraith coinníollacha incháilitheachta a shonraíonn Ballstát ina Phlean Straitéiseach CBT bunaithe ar chineál idirghabhála dá bhforáiltear sa Rialachán seo;

(4) ciallaíonn ‘oibríocht’: (a) tionscadal, conradh, gníomhaíocht nó grúpa tionscadal nó gníomhaíochtaí arna roghnú faoin bPlean Straitéiseach CBT lena mbaineann; (b) i gcomhthéacs ionstraimí airgeadais, an caiteachas poiblí incháilithe iomlán arna dheonú d'ionstraim airgeadais agus an tacaíocht airgeadais ina dhiaidh sin a thugtar do na faighteoirí deiridh leis an ionstraim airgeadais sin;

(5) ciallaíonn “caiteachas poiblí” aon ranníocaíocht le hoibríochtaí a mhaoiniú arb é foinse na ranníocaíochta sin buiséad údarás poiblí náisiúnta, réigiúnach nó áitiúil, buiséad an Aontais a chuirtear ar fáil do CERT agus CETFT, buiséad comhlachtaí dlí poiblí nó buiséad comhlachas d'údaráis phoiblí nó de chomhlachtaí dlí phoiblí;

(6) ciallaíonn “garspriocanna” luachanna réamhbhunaithe idirmheánacha, arna socrú ag na Ballstáit faoi chuimsiú a straitéisí idirghabhála dá dtagraítear in Airteagal 107(1), pointe (b), do bhliain airgeadais shonrach atá le gnóthú ag tráth ar leith le linn thréimhse an Phlean Straitéisigh CBT chun dul chun cinn tráthúil a áirithiú i ndáil leis na táscairí toraidh;

(7) ciallaíonn “spriocanna” luachanna réamhbhunaithe, arna socrú ag na Ballstáit faoi chuimsiú a straitéisí idirghabhála dá dtagraítear in Airteagal 107(1), pointe (b), atá le gnóthú faoi dheireadh thréimhse an Phlean Straitéisigh CBT i ndáil leis na táscairí toraidh;

(8) ciallaíonn “réigiúin is forimeallaí” na réigiúin is forimeallaí dá dtagraítear in Airteagal 349 CFAE;

(9) ciallaíonn “AKIS” na sreabha comhcheangailte eagrúcháin agus eolais idir daoine, eagraíochtaí agus institiúidí a úsáideann agus a tháirgeann eolas le haghaidh na talmhaíochta agus réimsí a bhfuil baint acu léi (Córas Eolais agus Nuálaíochta na Talmhaíochta);

(10) ciallaíonn “na hoileáin bheaga Aeigéacha” na hoileáin bheaga Aeigéacha mar a shainmhínítear iad in Airteagal 1(2) de Rialachán (AE) Uimh 229/2013;

(11) ciallaíonn “ciste frithpháirteach” scéim arna creidiúnú ag Ballstát i gcomhréir lena dhlí náisiúnta le haghaidh feirmeoirí cleamhnaithe chun iad féin a chur faoi árachas, trína ndéantar íocaíochtaí cúitimh le feirmeoirí cleamhnaithe in aghaidh caillteanais eacnamaíocha a bhaineann dóibh;

(12) ciallaíonn “réigiúin bheagfhorbartha” réigiúin bheagfhorbartha de réir bhrí Airteagal 108(2), an chéad fhomhír, pointe (a), de Rialachán (AE) 2021/1060;

(13) ciallaíonn “tairbhí”, i gcás na gcineálacha idirghabhála le haghaidh forbairt tuaithe dá dtagraítear in Airteagal 69: (a) comhlacht dlí phoiblí nó phríobháidigh, eintiteas, bíodh pearsantacht dhlítheanach aige nó ná bíodh, duine nádúrtha nó grúpa daoine nádúrtha nó dlítheanacha atá freagrach as oibríochtaí a thionscnamh nó oibríochtaí a thionscnamh agus a chur chun feidhme araon; (b) i gcomhthéacs scéimeanna Státchabhrach, an gnóthas a fhaigheann an chabhair; (c) i gcomhthéacs ionstraimí airgeadais, an comhlacht a chuireann an ciste sealbhaíochta chun feidhme nó, i gcás nach bhfuil aon struchtúr ciste sealbhaíochta ann, an comhlacht a chuireann an ciste sonrach chun feidhme nó, i gcás inarb é an t-údarás bainistíochta dá dtagraítear in Airteagal 123 (“an t-údarás bainistíochta”) a bhainistíonn an ionstraim airgeadais, an t-údarás bainistíochta;

(14) ciallaíonn “ráta tacaíochta” ráta an chaiteachais phoiblí le hoibríocht; i gcomhthéacs ionstraimí airgeadais, tagraíonn sé don choibhéis deontais chomhláin a bhaineann leis an tacaíocht mar a shainmhínítear in Airteagal 2, pointe (20), de Rialachán (AE) Uimh. 702/2014 ón gCoimisiún ( 1 );

(15) ciallaíonn “LEADER” forbairt áitiúil faoi stiúir an phobail dá dtagraítear in Airteagal 31 de Rialachán (AE) 2021/1060;

(16) ciallaíonn “comhlacht idirmheánach” aon chomhlacht dlí phoiblí nó phríobháidigh, lena n-áirítear comhlachtaí réigiúnacha nó áitiúla, comhlachtaí forbartha réigiúnaí nó eagraíochtaí neamhrialtasacha, a ghníomhaíonn faoi chúram údaráis náisiúnta nó réigiúnach bainistíochta, nó a dhéanann dualgais thar ceann údaráis den sórt sin;

(17) ciallaíonn “bliain airgeadais” an bhliain airgeadais talmhaíochta i gcomhréir le hAirteagal 35 de Rialachán (AE) 2021/2116.

Airteagal 4

Sainmhínithe agus coinníollacha a bhfuil foráil le déanamh ina leith sna Pleananna Straitéiseacha CBT

1. Déanfaidh na Ballstáit foráil ina bPleananna Straitéiseacha CBT maidir leis na sainmhínithe ar “gníomhaíocht talmhaíochta”, “limistéar talmhaíochta”, “heicteár incháilithe”, “feirmeoir gníomhach”, “feirmeoir óg” agus “feirmeoir nua”, chomh maith leis na coinníollacha ábhartha i gcomhréir leis an Airteagal seo.

2. Déanfar “gníomhaíocht talmhaíochta” a chinneadh ar bhealach go gceadaítear rannchuidiú le hearraí príobháideacha agus poiblí a sholáthar trí cheann amháin nó tríd an dá cheann díobh seo a leanas: (a) táirgí talmhaíochta a tháirgeadh, lena n-áirítear gníomhaíochtaí amhail ainmhithe a thógáil nó saothrú lena n-áirítear trí bhíthin riascshaothraithe, i gcás ina gciallaíonn táirgí talmhaíochta na táirgí a liostaítear in Iarscríbhinn I a ghabhann le CFAE cé is moite de tháirgí iascaigh, mar aon le cadás agus roschoill ghearruainíochta; (b) an limistéar talmhaíochta a choimeád i riocht atá oiriúnach d'innilt nó do shaothrú, gan aon ghníomhaíocht ullmhúcháin a dhéanamh sa bhreis ar úsáid gnáthmhodhanna agus gnáth-innealra talmhaíochta.

3. Déanfar ‘limistéar talmhaíochta’ a chinneadh sa chaoi gur talamh arúil, barra buana agus féarthailte buana atá ann, lena n-áirítear nuair a bhunaítear córais agrafhoraoiseachta leo ar an limistéar sin. Déanfaidh na Ballstáit na téarmaí “talamh arúil”, “barra buana” agus “féarthailte buana” a shonrú tuilleadh faoi chuimsiú an mhéid seo a leanas: (a) is é a bheidh i gceist le “talamh arúil” talamh a shaothraítear le haghaidh táirgeadh barr nó na limistéir atá ar fáil le haghaidh táirgeadh barr ach ar talamh é atá gan chur; sa bhreis air sin, is é a bheidh inti, ar feadh fhad an ghealltanais, talamh a shaothraítear do tháirgeadh barr nó limistéir atá ar fáil le haghaidh táirgeadh barr ach ar talamh é atá gan chur a cuireadh i leataobh i gcomhréir le hAirteagal 31 nó le hAirteagal 70 nó caighdeán GAEC 8 a liostaítear in Iarscríbhinn III a ghabhann leis an Rialachán seo, nó le hAirteagal 22, Airteagal 23 nó Airteagal 24 de Rialachán (CE) Uimh. 1257/1999 ón gComhairle ( 2 ), nó le hAirteagal 39 de Rialachán (CE) Uimh. 1698/2005 ón gComhairle ( 3 ), nó le hAirteagal 28 de Rialachán (AE) Uimh. 1305/2013 ó Pharlaimint na hEorpa agus ón gComhairle ( 4 ); (b) is é a bheidh i gceist le “barra buana” barra nach bhfuil de réir uainíochta cé is moite d'fhéarthailte buana agus féarach buan a áitíonn an talamh ar feadh 5 bliana nó níos mó agus a thugann barra bliain i ndiaidh bliana, lena n-áirítear plandlanna agus roschoillte gearruainíochta; (c) is é a bheidh i gceist le ‘féarthailte buana agus féarach buan’ (dá dtagraítear i dteannta a chéile mar ‘féarthailte buana’) talamh a úsáidtear chun féar nó foráiste luibheach eile a fhás go nádúrtha (féinsíolaithe) nó trína shaothrú (síolaithe) agus nár áiríodh in uainíocht bharr an ghabháltais ar feadh 5 bliana nó níos mó agus, i gcás ina gcinnfidh na Ballstáit amhlaidh, nár treabhadh, ná nár saothraíodh, ná nár athshíolaíodh le cineálacha difriúla féar nó foráiste luibheach eile, ar feadh 5 bliana nó níos mó. Féadfaidh speicis eile amhail toir nó crainn atá in-innilte, agus, i gcás ina gcinnfidh na Ballstáit amhlaidh, speicis eile amhail toir nó crainn lena ndéantar beatha ainmhithe a tháirgeadh a bheith mar chuid de sin, ar choinníoll go bhfuil na féara agus an foráiste luibheach eile ceannasach i gcónaí.: Féadfaidh na Ballstáit a chinneadh freisin na cineálacha talún seo a leanas a mheas mar fhéarthailte buana (i) talamh a chumhdaítear le haon cheann de na speicis dá dtagraítear sa phointe seo agus atá ina chuid de chleachtais áitiúla sheanbhunaithe i gcás nach bhfuil féara agus foráiste luibheach eile ceannasach, nó i gcás nach ann dóibh go traidisiúnta i limistéir innilte; (ii) talamh a chumhdaítear le haon cheann de na speicis dá dtagraítear sa phointe seo, i gcás nach bhfuil féara agus foráiste luibheach eile ceannasach, nó i gcás nach ann dóibh i limistéir innilte.

4. Chun críche cineálacha idirghabhála ar íocaíochtaí díreacha iad, déanfar “heicteár incháilithe” a chinneadh sa chaoi is go gcumhdaítear leis limistéir atá ar fáil don fheirmeoir agus go gcuimsítear ann: (a) aon limistéar talmhaíochta den ghabháltas a úsáidtear, le linn na bliana sin a ndearnadh iarratas ar thacaíocht ina leith, le haghaidh gníomhaíocht talmhaíochta nó, i gcás ina n-úsáidfear an limistéar le haghaidh gníomhaíochtaí neamhthalmhaíochta freisin, gur le haghaidh gníomhaíochtaí talmhaíochta go príomha a úsáidtear é; i gcás ina bhfuil údar cuí leis ar chúiseanna a bhaineann leis an gcomhshaol, leis an mbithéagsúlacht agus leis an aeráid, féadfaidh na Ballstáit a chinneadh go n-áireofar le heicteáir incháilithe limistéir áirithe freisin nach n-úsáidtear le haghaidh gníomhaíochtaí talmhaíochta iad ach gach dara bliain; (b) aon limistéar den ghabháltas: (i) a chumhdaítear le gnéithe tírdhreacha atá faoi réir na hoibleagáide coinneála faoi chaighdeán GAEC 8 a liostaítear in Iarscríbhinn III; (ii) a úsáidtear chun an sciar íosta a bhaint amach den talamh arúil a dhírítear ar limistéir agus ar ghnéithe neamhtháirgiúla, lena n-áirítear talamh atá gan chur, faoi chaighdeán GAEC 8 a liostaítear in Iarscríbhinn III; nó (iii) a bhunaítear nó a choimeádtar, fad a mhaireann gealltanas ábhartha an fheirmeora, mar thoradh ar éiciscéim dá dtagraítear in Airteagal 31. I gcás ina gcinnfidh na Ballstáit amhlaidh, féadfaidh gnéithe tírdhreacha eile a bheith i “heictéar incháilithe”, ar choinníoll nach bhfuil siad ceannasach agus nach gcuirfidh siad bac suntasach ar fheidhmíocht na gníomhaíochta talmhaíochta i ngeall ar an limistéar ina bhfuil siad ar an dáileacht talmhaíochta. Agus an prionsabal sin á chur chun feidhme, féadfaidh na Ballstáit sciar uasta den dáileacht talmhaíochta a chumhdaítear leis na gnéithe tírdhreacha eile sin a shocrú. A mhéid a bhaineann le féarthailte buana a bhfuil gnéithe scaipthe neamh-incháilithe iontu, féadfaidh na Ballstáit a chinneadh comhéifeachtaí laghdaithe seasta a chur i bhfeidhm chun an limistéar a mheastar a bheith incháilithe a chinneadh; (c) aon limistéar den ghabháltas lenar tugadh ceart chun íocaíochtaí a fháil faoi Theideal III, Caibidil II, Roinn 2, Foroinn 2, den Rialachán seo nó faoi scéim na híocaíochta bunúsaí nó faoin scéim íocaíochta aonair limistéir a leagtar síos i dTeideal III de Rialachán (AE) Uimh. 1307/2013, agus nach “heicteár incháilithe” é arna chinneadh ag na Ballstáit ar bhonn phointe (a) agus phointe (b) den mhír seo: (i) mar thoradh ar chur chun feidhme Threoir 92/43/CEE, 2009/147/CE nó 2000/60/CE i leith an limistéir sin; (ii) mar thoradh ar idirghabhálacha limistéarbhunaithe a leagtar amach faoin Rialachán seo agus a chumhdaítear faoin gcóras comhtháite dá dtagraítear in Airteagal 65(1) de Rialachán (AE) 2021/2116 lena gceadaítear táirgeadh táirgí nach liostaítear in Iarscríbhinn I CFAE a dhéanamh trí bhíthin riascshaothraithe, nó faoi scéimeanna náisiúnta bithéagsúlachta nó laghduithe gás ceaptha teasa a gcloíonn na coinníollacha a ghabhann leo leis na hidirghabhálacha limistéarbhunaithe, ar choinníoll go rannchuidíonn na hidirghabhálacha agus na scéimeanna náisiúnta sin le ceann amháin nó níos mó de na cuspóirí sonracha a leagtar amach in Airteagal 6(1), pointe (d), pointe (e) agus pointe (f), den Rialachán seo a ghnóthú; (iii) ar limistéar é, fad a mhairfidh gealltanas foraoisithe arna thabhairt ag an bhfeirmeoir,, de bhun Airteagal 31 de Rialachán (CE) Uimh. 1257/1999 nó Airteagal 43 de Rialachán (CE) Uimh. 1698/2005 nó Airteagal 22 de Rialachán (AE) Uimh. 1305/2013 nó Airteagal 70 nó 73 den Rialachán seo, nó faoi scéim náisiúnta lena gcomhlíontar coinníollacha Airteagal 43(1), (2) agus (3) de Rialachán (CE) Uimh. 1698/2005 nó Airteagal 22 de Rialachán (AE) Uimh. 1305/2013 nó Airteagal 70 nó 73 den Rialachán seo; (iv) ar limistéar é, fad a mhaireann gealltanas an fheirmeora, dar toradh an limistéar a chur i leataobh, de bhun Airteagal 22, Airteagal 23 agus Airteagal 24 de Rialachán (CE) Uimh. 1257/1999, Airteagal 39 de Rialachán (CE) Uimh. 1698/2005, Airteagal 28 de Rialachán (AE) Uimh. 1305/2013 nó Airteagal 70 den Rialachán seo.

Ní heicteáir incháilithe a bheith i limistéir a úsáidtear chun cnáib a tháirgeadh ach amháin i gcás nach mó ná 0,3 % an cion teitrihidreacannaibionóil sna cineálacha cnáibe a úsáidtear.

5. Déanfar “feirmeoir gníomhach” a chinneadh ar bhealach lena n-áiritheofar nach ndeonófar tacaíocht ach do dhaoine nádúrtha nó dlítheanacha, nó do ghrúpaí daoine nádúrtha nó dlítheanacha, a bhfuil íosleibhéal gníomhaíochta talmhaíochta ar siúl acu, gan, ag an am céanna, tacaíocht a thabhairt d'fheirmeoirí ilghníomhacha nó páirtaimseartha a chosc go hiondúil.

Agus cinneadh á dhéanamh cé a bheidh ina “feirmeoir gníomhach”, cuirfidh na Ballstáit critéir oibiachtúla, neamh-idirdhealaitheacha i bhfeidhm, amhail tástálacha ioncaim, ionchur saothair ar an bhfeirm, cuspóir na cuideachta agus a ghníomhaíochtaí talmhaíochta i gcláir náisiúnta nó réigiúnacha a chur san áireamh. Féadfar critéir den sórt sin a thabhairt isteach i bhfoirm amháin nó níos mó arna roghnú ag na Ballstáit, lena n-áirítear trí liosta diúltach lena ndícháilítear feirmeoir ó bheith measta a bheith ina fheirmeoir nó feirmeoir gníomhach. I gcás ina measfaidh Ballstát gur 'feirmeoirí gníomhacha' iad na feirmeoirí sin nach bhfuair íocaíochtaí díreacha atá níos mó ná méid áirithe don bhliain roimhe sin, ní bheidh an méid sin níos mó ná EUR 5 000 .

6. Déanfar “feirmeoir óg” a chinneadh ar bhealach lena n-áireofar leis: (a) uasteorainn aoise a shocraítear idir 35 bliana agus 40 bliain; (b) na coinníollacha faoina ndeimhnítear “ceann an ghabháltais”; (c) an oiliúint nó na scileanna iomchuí is gá, de réir mar a chinnfidh na Ballstáit.

7. Déanfar “feirmeoir nua” a chinneadh ar bhealach lena dtagróidh sé d’fheirmeoir seachas feirmeoir óg, agus arb é “ceann an ghabháltais” é den chéad uair. Féadfaidh na Ballstáit ceanglais bhreise oibiachtúla agus neamh-idirdhealaitheacha a bhaineann le hoiliúint agus scileanna iomchuí a áireamh.

8. Chun an tsláinte phoiblí a chosaint, tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 152 chun an Rialachán seo a fhorlíonadh le rialacha a fhágann gur ar choinníoll síolta deimhnithe de chineálacha áirithe cnáibe a úsáid a dheonófar íocaíochtaí agus leis an nós imeachta le haghaidh cineálacha cnáibe a chinneadh agus, chomh maith leis sin, lena gcion teitrihidreacannaibionóil dá dtagraítear i mír 4, an dara fomhír, den Airteagal, seo a fhíorú.







TEIDEAL II

CUSPÓIRÍ AGUS TÁSCAIRÍ

Airteagal 5

Cuspóirí ginearálta

I gcomhréir le cuspóirí CBT a leagtar amach in Airteagal 39 CFAE, leis an gcuspóir chun feidhmiú an mhargaidh inmheánaigh agus cothrom na Féinne idir feirmeoirí san Aontas a choimeád ar bun agus le prionsabal na coimhdeachta, beidh sé mar aidhm leis an tacaíocht ó CERT agus ó CETFT forbairt inbhuanaithe na feirmeoireachta, an bhia agus na limistéar tuaithe a fheabhsú a thuilleadh, agus cuideoidh sí leis na cuspóirí ginearálta seo a leanas a ghnóthú sna réimsí eacnamaíocha, comhshaoil agus sóisialta, rud a rannchuideoidh le cur chun feidhme Chlár Oibre 2030 don Fhorbairt Inbhuanaithe:

(a) earnáil talmhaíochta chliste, iomaíoch, athléimneach agus éagsúlaithe a chothú lena n-áiritheofar an tslándáil bia fhadtéarmach;

(b) chun tacú le cosaint an chomhshaoil agus í a neartú, lena n-áirítear an bhithéagsúlacht agus an ghníomhaíocht ar son na haeráide, agus chun rannchuidiú le cuspóirí comhshaoil an Aontais agus cuspóirí an Aontais a bhaineann leis an aeráid a ghnóthú, lena n-áirítear a ghealltanais faoi Chomhaontú Pháras;

(c) bonn socheacnamaíoch na gceantar tuaithe a neartú.

Airteagal 6

Cuspóirí sonracha

1. Déanfar gnóthú na gcuspóirí ginearálta a shaothrú leis na cuspóirí sonracha seo a leanas: (a) tacaíocht a thabhairt d’ioncam feirme inmharthana agus don athléimneacht in earnáil na talmhaíochta ar fud an Aontais chun feabhas a chur ar shlándáil fhadtéarmach bia agus ar éagsúlacht talmhaíochta, chomh maith le hinbhuanaitheacht eacnamaíoch na táirgeachta talmhaíochta san Aontas a áirithiú; (b) díriú níos fearr ar an margadh agus cur le hiomaíochas feirmeacha, sa ghearrthéarma agus san fhadtéarma, lena n-áirítear béim níos mó ar an taighde, ar an teicneolaíocht agus ar an aistriú digiteach; (c) áit an fheirmeora sa slabhra luacha a fheabhsú; (d) rannchuidiú le maolú ar an athrú aeráide agus oiriúnú don athrú sin, lena n-áirítear trí astaíochtaí gás ceaptha teasa a laghdú agus trí cheapadh carbóin a fheabhsú, agus trí fhuinneamh inbhuanaithe a chur chun cinn freisin; (e) an fhorbairt inbhuanaithe agus bainistiú éifeachtúil ar acmhainní nádúrtha, idir an t-uisce, an ithir agus an t-aer a chothú, lena n-áirítear tríd an spleáchas ar cheimiceáin a laghdú; (f) rannchuidiú le cailliúint na bithéagsúlachta a stopadh agus a aisiompú, seirbhísí éiceachórais a fheabhsú agus gnáthóga agus tírdhreacha a chaomhnú; (g) feirmeoirí óga agus feirmeoirí nua a mhealladh agus tacú leo agus forbairt gnó inbhuanaithe a éascú i gceantair thuaithe; (h) an fhostaíocht, fás, comhionannas inscne, lena n-áirítear rannpháirtíocht na mban san fheirmeoireacht, cuimsiú sóisialta, agus an fhorbairt áitiúil a chur chun cinn i gceantair thuaithe, lena n-áirítear an bithgheilleagar ciorclach san fhoraoiseacht inbhuanaithe; (i) feabhas a chur ar an gcaoi a bhfreagraíonn earnáil talmhaíochta an Aontais ar éilimh shochaíocha ar bhia agus ar shláinte, lena n-áirítear bia ardcháilíochta, sábháilte agus cothaitheach a thairgtear ar bhealach inbhuanaithe, cur amú bia a laghdú, chomh maith le leas ainmhithe a fheabhsú agus frithsheasmhachtaí frithmhiocróbacha a chomhrac.

2. Déanfar na cuspóirí sin a leagtar amach i mír 1 a chomhlánú agus a idirnascadh leis an gcuspóir trasghearrtha maidir leis an talamhaíocht agus le ceantair thuaithe a nuachóiriú tríd eolas, nuálaíocht agus an digitiú a chothú agus a roinnt in earnáil na talmhaíochta agus i gceantair thuaithe, agus tríd an nglacadh atá leo i measc feirmeoirí a spreagadh, trí rochtain níos fearr a sholáthar ar thaighde, ar nuálaíocht, ar mhalartú faisnéise agus ar oiliúint.

3. Agus na cuspóirí sonracha a leagtar amach i mír 1 agus mír 2 á saothrú acu, déanfaidh na Ballstáit, le tacaíocht ón gCoimisiún, bearta iomchuí chun an t-ualach riaracháin a laghdú agus chun simpliú i gcur chun feidhme CBT a áirithiú.

Airteagal 7

Táscairí

1. Déanfar gnóthú na gcuspóirí dá dtagraítear in Airteagal 5 agus Airteagal 6(1) agus (2) a mheas ar bhonn comhtháscairí a bhaineann le haschur, toradh, tionchar agus comhthéacs mar a leagtar amach in Iarscríbhinn I. Áireofar leis na comhtháscairí sin na nithe seo a leanas: (a) táscairí aschuir a bhaineann leis an aschur réadaithe a tháinig as na hidirghabhálacha ar tugadh tacaíocht dóibh; (b) táscairí toraidh a bhaineann leis na cuspóirí sonracha lena mbaineann dá dtagraítear in Airteagal 6(1) agus (2), agus a úsáidtear chun garspriocanna cainníochtaithe agus spriocanna a bhunú i ndáil leis na cuspóirí sonracha sin sna Pleananna Straitéiseacha CBT agus chun an dul chun cinn i dtreo na spriocanna sin a mheasúnú táscairí toraidh a bhaineann go sonrach le cuspóirí comhshaoil agus aeráide, féadfaidh sé go gcumhdófar leo idirghabhálacha a rannchuidíonn le comhlíonadh na ngealltanas a eascraíonn as gníomhartha reachtaíochta an Aontais a liostaítear in Iarscríbhinn XIII; (c) táscairí tionchair a bhaineann leis na cuspóirí a leagtar amach in Airteagal 5 agus Airteagal 6(1) agus (2) agus a úsáideadh maidir leis na Pleananna Straitéiseacha CBT agus maidir le CBT; (d) táscairí comhthéacs dá dtagraítear in Airteagal 115(2) agus a liostaítear in Iarscríbhinn I.

2. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 145 lena leasaítear Iarscríbhinn I chun na comhtháscairí aschuir, toraidh, tionchair agus comhthéacs a oiriúnú. Beidh na gníomhartha tarmligthe sin teoranta go docht d'aghaidh a thabhairt ar fhadhbanna teicniúla a bheidh ag na Ballstáit i ndáil le cur i bhfeidhm na dtáscairí sin.







TEIDEAL III

CEANGLAIS CHOITEANNA AGUS CINEÁLACHA IDIRGHABHÁLA







CAIBIDIL I

CEANGLAIS CHOITEANNA







Roinn 1

Prionsabail ghinearálta

Airteagal 8

Cur chuige straitéiseach

Déanfaidh na Ballstáit na cuspóirí a leagtar amach i dTeideal II a shaothrú trí idirghabhálacha a shonrú ar bhonn na gcineálacha idirghabhála a leagtar amach i gCaibidlí II, III agus IV den Teideal seo i gcomhréir lena measúnú ar riachtanais agus leis na ceanglais choiteanna a leagtar amach sa Chaibidil seo.

Airteagal 9

Prionsabail ghinearálta

Déanfaidh na Ballstáit na hidirghabhálacha atá ina bPleananna Straitéiseacha CBT agus na caighdeáin GAEC dá dtagraítear in Airteagal 13 a cheapadh i gcomhréir le Cairt um Chearta Bunúsacha an Aontais Eorpaigh agus le prionsabail ghinearálta dhlí an Aontais.

Áiritheoidh na Ballstáit go leagfar amach na hidirghabhálacha agus na caighdeáin GAEC dá dtagraítear in Airteagal 14 ar bhonn critéir oibiachtúla agus neamh-idirdhealaitheacha, go bhfuil siad comhoiriúnach do dhea-fheidhmiú an mhargaidh inmheánaigh agus nach saobhann siad an iomaíocht.

Bunóidh na Ballstáit an creat dlíthiúil faoina rialófar an chaoi a ndeonófar an tacaíocht ón Aontas d'fheirmeoirí agus do thairbhithe eile i gcomhréir leis na Pleananna Straitéiseacha CBT mar a d'fhormheas an Coimisiún iad i gcomhréir le hAirteagal 118 agus Airteagal 119 den Rialachán seo agus leis na prionsabail agus na ceanglais a leagtar amach sa Rialachán seo agus i Rialachán (AE) 2021/2116. Déanfaidh siad na Pleananna Straitéiseacha CBT sin arna bhformheas ag an gCoimisiún a chur chun feidhme.

Airteagal 10

Tacaíocht intíre ón Eagraíocht Dhomhanda Trádála

Maidir leis na hidirghabhálacha ar bhonn na gcineálacha idirghabhála a liostaítear in Iarscríbhinn II a ghabhann leis an Rialachán seo, lena n-áirítear na sainmhínithe agus na coinníollacha a leagtar amach in Airteagal 4, ceapfaidh na Ballstáit iad sa chaoi go gcáileoidh siad faoi na critéir in Iarscríbhinn 2 a ghabhann le Comhaontú na hEagraíochta Domhanda Trádála maidir leis an Talmhaíocht.

Go háirithe, an tacaíocht bhunúsach ioncaim i dtaobh na hinbhuanaitheachta, an tacaíocht ioncaim athdháilte fhorlíontach i dtaobh na hinbhuanaitheachta, an tacaíocht ioncaim fhorlíontach d'fheirmeoirí óga agus na scéimeanna aeráide, comhshaoil agus leasa ainmhithe cáileoidh siad faoi na critéir i míreanna Iarscríbhinn 2 a ghabhann le Comhaontú na hEagraíochta Domhanda Trádála maidir leis an Talmhaíocht a chuirtear in iúl in Iarscríbhinn II a ghabhann leis an Rialachán seo do na hidirghabhálacha sin. Do na hidirghabhálacha eile, is míreanna táscacha iad na míreanna d'Iarscríbhinn 2 a ghabhann le Comhaontú na hEagraíochta Domhanda Trádála maidir leis an Talmhaíocht agus a chuirtear in iúl in Iarscríbhinn II a ghabhann leis an Rialachán seo agus, ina ionad sin, féadfaidh na hidirghabhálacha sin mír eile d'Iarscríbhinn 2 a ghabhann le Comhaontú na hEagraíochta Domhanda Trádála maidir leis an Talmhaíocht a chomhlíonadh, má shonraítear agus má mhínítear sin sa Phlean Straitéiseach CBT.

Airteagal 11

Cur chun feidhme an Mheabhráin Tuisceana maidir le síolta ola

1. I gcás ina ndéanfaidh na Ballstáit foráil d'idirghabhálacha limistéarbhunaithe, cé is moite díobh sin a chomhlíonann forálacha Iarscríbhinn 2 a ghabhann le Comhaontú na hEagraíochta Domhanda Trádála maidir leis an Talmhaíocht, lena n-áirítear tacaíocht ioncaim chúpláilte faoi Theideal III, Caibidil II, Roinn 3, Foroinn 1, den Rialachán seo, agus i gcás ina mbainfidh na hidirghabhálacha sin le cuid de na síolta ola nó na síolta ola uile dá dtagraítear san iarscríbhinn a ghabhann leis an Meabhrán Tuisceana idir Comhphobal Eacnamaíochta na hEorpa agus Stáit Aontaithe Mheiriceá maidir le síolta ola faoin gComhaontú Ginearálta um Tharaifí agus Trádáil, ní bheidh iomlán an limistéir tacaíochta ar bhonn na n-aschur atá beartaithe agus a áirítear i bPleananna Straitéiseacha CBT na mBallstát lena mbaineann níos airde ná an limistéar uasta tacaíochta san Aontas ina iomláine lena áirithiú go gcomhlíonfar gealltanais idirnáisiúnta an Aontais.

2. Faoin 8 Meitheamh 2022, glacfaidh an Coimisiún gníomhartha cur chun feidhme lena socrófar limistéar tacaíochta tagartha táscach maidir le gach Ballstát ar leith, arna ríomh ar bhonn an sciar de mheánlimistéar an tsaothraithe san Aontas a bhí ag gach Ballstát ar leith feadh thréimhse na mblianta 2016 go 2020. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 153(2).

3. Gach Ballstát a bhfuil sé ar intinn aige an tacaíocht dá dtagraítear i mír 1 den Airteagal seo a dheonú, déanfaidh sé na haschuir chomhfhreagracha atá beartaithe i bhfoirm heicteár a thabhairt le fios ina thogra le haghaidh an Phlean Straitéisigh CBT dá dtagraítear in Airteagal 118(1).

Más rud é, tar éis do na Ballstáit fógra a thabhairt faoi na haschuir uile atá beartaithe, go mbeidh an limistéar uasta don Aontas dá dtagraítear i mír 1 den Airteagal seo ina iomláine sáraithe, déanfaidh an Coimisiún i gcás gach Ballstáit a d'fhógair farasbarr i gcomparáid lena limistéar tagartha, comhéifeacht laghdaithe a ríomh a bheidh comhréireach leis an bhfarasbarr de na haschuir atá beartaithe ag na Ballstáit sin chun an limistéar uasta tacaíochta don Aontas ina iomláine a choimeád ar bun. Cuirfear gach Ballstát lena mbaineann ar an eolas faoin gcomhéifeacht laghdaithe sin sna barúlacha a thabharfaidh an Coimisiún ar Phlean Straitéiseach CBT i gcomhréir le hAirteagal 118(3). Déanfar an chomhéifeacht laghdaithe maidir le gach Ballstát ar leith a shocrú sa chinneadh cur chun feidhme dá dtagraítear in Airteagal 118(6) trí bhíthin lena ndéanfaidh an Coimisiún an Plean Straitéiseach CBT a fhormheas.

Tar éis an dáta dá dtagraítear in Airteagal 118(1), ní dhéanfaidh na Ballstáit a limistéar tacaíochta féin a leasú ar a thionscnamh féin.

4. I gcás ina mbeidh sé ar intinn ag na Ballstáit cur lena n-aschuir bheartaithe dá dtagraítear i mír 1 den Airteagal seo a leagtar amach ina Phlean Straitéiseach CBT agus a d'fhormheas an Coimisiún sna Pleananna Straitéiseacha CBT, tabharfaidh siad fógra maidir leis na haschuir bheartaithe athbhreithnithe don Choimisiún trí iarraidh ar leasú ar Phleananna Straitéiseacha CBT i gcomhréir le hAirteagal 119 faoin 1 Eanáir den bhliain roimh an mbliain éilimh lena mbaineann.

5. I gcás inarb iomchuí, d'fhonn a sheachaint go sárófar an limistéar uasta tacaíochta don Aontas ina iomláine dá dtagraítear i mír 1, socróidh an Coimisiún comhéifeachtaí laghdaithe nó déanfaidh sé athbhreithniú ar na comhéifeachtaí laghdaithe atá ann cheana i gcás inar socraíodh a leithéid de chomhéifeachtaí i gcomhréir le mír 3, an dara fomhír, maidir leis na Ballstáit sin uile a bhfuil an limistéar tacaíochta tagartha a bhí sonraithe ina bPleananna Straitéiseacha CBT sáraithe acu.

Faoin 31 Eanáir den bhliain roimh an mbliain éilimh lena mbaineann, cuirfidh an Coimisiún na Ballstáit sin lena mbaineann ar an eolas faoi na comhéifeachtaí laghdaithe.

Faoin 31 Márta den bhliain roimh an mbliain éilimh lena mbaineann, tíolacfaidh gach Ballstát lena mbaineann iarraidh chomhfhreagrach ina n-iarrfar an Plean Straitéiseach CBT a leasú tríd an gcomhéifeacht laghdaithe dá dtagraítear sa dara fomhír a chur sa Phlean. Déanfar an chomhéifeacht laghdaithe don Bhallstát sin a shocrú sa chinneadh cur chun feidhme dá dtagraítear in Airteagal 119(10) trína bhformheasann an Coimisiún an leasú ar an bPlean Straitéiseach CBT.

6. Maidir leis na síolta ola a mbaineann an Meabhrán Tuisceana dá dtagraítear i mír 1 den Airteagal seo, déanfaidh na Ballstáit líon iomlán na heicteár ar íocadh tacaíocht go hiarbhír ina leith a chur in iúl don Choimisiún sna tuarascálacha bliantúla ar fheidhmíocht dá dtagraítear in Airteagal 134.

7. Déanfaidh na Ballstáit saothrú síolta lus na gréine a eisiamh ó aon idirghabháil limistéarbhunaithe dá dtagraítear i mír 1.







Roinn 2

Coinníollacht

Airteagal 12

Prionsabal agus raon feidhme

1. Áireoidh na Ballstáit ina bPleananna Straitéiseacha CBT córas coinníollachta faoina mbeidh feirmeoirí agus tairbhithe eile a fhaigheann íocaíochtaí díreacha faoin Chaibidil II nó íocaíochtaí bliantúla faoi Airteagal 70, Airteagal 71 agus Airteagal 72 faoi réir pionós riaracháin mura gcomhlíonfaidh siad na ceanglais reachtúla bainistíochta faoi dhlí an Aontais agus na caighdeáin GAEC a bhunaítear sa Phleananna Straitéiseacha CBT, mar a liostaítear in Iarscríbhinn III, a bhaineann leis na réimsí sonracha seo a leanas: (a) an aeráid agus an comhshaol, lena n-áirítear uisce, ithir agus bithéagsúlacht na n-éiceachóras; (b) an tsláinte phoiblí agus sláinte plandaí; (c) leas ainmhithe.

2. Áireofar sna Pleananna Straitéiseach CBT na rialacha maidir le córas comhréireach éifeachtach pionós riaracháin. Comhlíonfaidh na rialacha sin go háirithe leis na ceanglais a leagtar amach i dTeideal IV, Caibidil IV, de Rialachán (AE) 2021/2116.

3. Na gníomhartha dlíthiúla dá dtagraítear in Iarscríbhinn III maidir leis na ceanglais reachtúla bhainistithe, beidh feidhm ag an leagan sin díobh is infheidhme agus, i gcás Treoracha, faoi mar atá siad á gcur chun feidhme ag na Ballstáit.

4. Chun críoch na roinne seo, is é a chiallaíonn “ceanglas reachtúil bainistithe” gach ceanglas reachtúil bainistithe aonair faoi dhlí an Aontais a liostaítear in Iarscríbhinn III laistigh de ghníomh dlí ar leith, agus atá difriúil ó thaobh substainte de le haon cheanglas eile atá sa ghníomh céanna.

Airteagal 13

Oibleagáidí na mBallstát maidir le cóir mhaith thalmhaíochta agus chomhshaoil

1. Áiritheoidh na Ballstáit go gcoinneofar gach limistéar talmhaíochta, lena n-áirítear talamh nach n-úsáidtear a thuilleadh chun críoch táirgthe, i ndea-riocht talmhaíochta agus comhshaoil. Socróidh na Ballstáit, ar an leibhéal náisiúnta nó réigiúnach, na híoschaighdeáin d'fheirmeoirí agus tairbhithe eile le haghaidh gach ceann de na caighdeáin GAEC a liostaítear in Iarscríbhinn III i gcomhréir le príomhchuspóir na gcaighdeán dá dtagraítear san Iarscríbhinn sin. Agus na caighdeáin á socrú acu, cuirfidh na Ballstáit san áireamh, i gcás inarb ábhartha, saintréithe na limistéar lena mbaineann lena n-áirítear dálaí ithreach agus aeráide, na córais feirmeoireachta atá ann cheana, úsáid na talún amhail cleachtais feirmeoireachta, méid feirme agus struchtúir feirme, agus sainiúlachtaí na réigiún is forimeallaí.

2. Maidir leis na príomhchuspóirí a leagtar síos in Iarscríbhinn III, féadfaidh na Ballstáit caighdeáin a shocrú sa bhreis orthu sin a leagtar síos san Iarscríbhinn sin a bhaineann leis na príomhchuspóirí sin. Beidh caighdeáin bhreise den sórt sin neamh-idirdhealaitheach agus comhréireach agus beidh siad ag freagairt do na riachtanais a shainaithneofar.

Ní shocróidh na Ballstáit íoschaighdeáin maidir le príomhchuspóirí seachas na príomhchuspóirí a leagtar síos in Iarscríbhinn III.

3. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 152 chun an Rialachán seo a fhorlíonadh le rialacha chun cothrom na Féinne a áirithiú maidir leis an gcóimheas le haghaidh chaighdeán GAEC 1.







Roinn 3

An choinníollacht shóisialta

Airteagal 14

Prionsabal agus raon feidhme

1. Ar a dhéanaí, amhail ón 1 Eanáir 2025, sonróidh na Ballstáit ina bPleananna Straitéiseacha CBT go mbeidh feirmeoirí agus tairbhithe eile a fhaigheann íocaíochtaí díreacha faoi Chaibidil II nó na híocaíochtaí bliantúla faoi Airteagal 70, Airteagal 71 agus Airteagal 72 le bheith faoi réir pionóis riaracháin mura gcomhlíonfaidh siad na ceanglais a bhaineann leis na dálaí oibre agus fostaíochta is infheidhme, nó oibleagáidí fostóra a eascraíonn as na gníomhartha dlíthiúla dá dtagraítear in Iarscríbhinn IV.

2. Agus córas pionós riaracháin á chur san áireamh acu ina bPleananna Straitéiseacha CBT dá dtagraítear i mír 1, rachaidh na Ballstáit i gcomhréir lena bhforálacha institiúideacha, i gcomhairle leis na comhpháirtithe sóisialta náisiúnta ábhartha, a dhéanann ionadaíocht thar ceann lucht bainistíochta agus saothair in earnáil na talmhaíochta, agus urramóidh siad a neamhspleáchas go hiomlán, mar aon lena gceart comhaontuithe comhchoiteanna a chaibidil agus a thabhairt i gcrích. Leis an gcóras pionós riaracháin sin, ní dhéanfar difear do chearta ná d'oibleagáidí na gcomhpháirtithe sóisialta i gcás ina bhfuil siad freagrach as cur chun feidhme nó forfheidhmiú na ngníomhartha dlí dá dtagraítear in Iarscríbhinn IV, i gcomhréir leis na creataí náisiúnta cómhargála agus dlíthiúla náisiúnta.

3. Áireofar sa Phlean Straitéiseach CBT na rialacha maidir le córas comhréireach éifeachtach pionós riaracháin, Comhlíonfaidh na rialacha sin leis na ceanglais ábhartha a leagtar amach i dTeideal IV, Caibidil V, de Rialachán (AE) 2021/2116.

4. Na gníomhartha dlíthiúla dá dtagraítear in Iarscríbhinn IV ina bhfuil na forálacha atá le cumhdach leis an gcóras pionós riaracháin dá dtagraítear i mír 1, beidh feidhm acu sa leagan is infheidhme, agus de réir mar a chuirfidh na Ballstáit chun feidhme iad.







Roinn 4

Seirbhísí comhairleacha feirme

Airteagal 15

Seirbhísí comhairleacha feirme

1. Áireoidh na Ballstáit ina bPleananna Straitéiseach CBT córas lena gcuirfear seirbhísí comhairleacha i dtaobh bainistiú talún agus bainistiú feirme (“seirbhísí comhairleacha feirme”) ar fáil d’fheirmeoirí agus do thairbhithe eile a fhaigheann tacaíocht CBT. Féadfaidh na Ballstáit cur leis na córais atá ann cheana.

2. Cumhdóidh na seirbhísí comhairleacha feirme gnéithe eacnamaíocha, comhshaoil agus sóisialta, agus cleachtais feirmeoireachta atá ann cheana á gcur san áireamh acu, agus cuirfidh siad faisnéis teicneolaíochta agus eolaíoch cothrom le dáta arna bhfháil trí tionscadail thaighde agus nuálaíochta, lena n-áirítear a mhéid a bhaineann le hearraí poiblí a sholáthar.

Trí na seirbhísí comhairleacha feirme, tairgfear cúnamh iomchuí ar feadh thimthriall na forbartha feirme, lena n-áirítear dul i mbun gnó den chéad uair, patrúin táirgeachta a iompú i dtreo éileamh na dtomhaltóirí, cleachtais nuálacha, teicnící talmhaíochta maidir le hathléimneacht in aghaidh an athraithe aeráide, lena n-áirítear agrafhoraoiseacht agus agrai-éiceolaíocht, leas ainmhithe feabhsaithe, agus i gcás inar gá, caighdeáin sábháilteachta agus tacaíocht shóisialta.

Déanfar na seirbhísí comhairleacha feirme a chomhtháthú sna seirbhísí gaolmhara atá i AKIS, mar atá, comhairleoirí feirme, taighdeoirí, eagraíochtaí feirmeoirí agus geallsealbhóirí ábhartha eile.

3. Áiritheoidh na Ballstáit gur comhairle neamhchlaonta a bheidh sa chomhairle a thabharfar agus, i dtaca leis na comhairleoirí, gur oiriúnach a gcáilíochtaí agus gur iomchuí a oiliúint agus go bhfuil siad saor ó aon choinbhleacht leasa.

4. Déanfar na seirbhísí comhairleacha feirme a oiriúnú do na cineálacha éagsúla táirgthe agus feirmeacha agus cumhdóidh siad an méid seo a leanas ar a laghad: (a) na ceanglais, na coinníollacha agus na gealltanais bainistithe uile a bhfuil feidhm acu maidir le feirmeoirí agus tairbhithe eile a leagtar síos sa Phlean Straitéiseach CBT, lena n-áirítear na ceanglais agus na caighdeáin faoin gcóras coinníollachta agus na coinníollacha maidir le hidirghabhálacha, mar aon le faisnéis i dtaobh ionstraimí airgeadais agus pleananna gnó a bhunaítear faoin bPlean Straitéiseach CBT; (b) na ceanglais mar a leagann na Ballstáit síos iad chun Treoir 92/43/CEE, Treoir 2000/60/CE, Airteagal 55 de Rialachán (CE) Uimh. 1107/2009 ó Pharlaimint na hEorpa agus ón gComhairle ( 5 ), Treoir 2008/50/CE ó Pharlaimint na hEorpa agus ón gComhairle ( 6 ), Treoir 2009/128/CE, Treoir 2009/147/CE, Rialachán (AE) 2016/429 ó Pharlaimint na hEorpa agus ón gComhairle ( 7 ), Rialachán (AE) 2016/2031 ó Pharlaimint na hEorpa agus ón gComhairle ( 8 ) agus Treoir (AE) 2016/2284 ó Pharlaimint na hEorpa agus ón gComhairle ( 9 ); (c) cleachtais feirme a choisceann forbairt na frithsheasmhachta in aghaidh ábhair fhrithmhiocróbacha mar a leagtar amach i dteachtaireacht ón gCoimisiún an 29 Meitheamh 2017 dar teideal A European One Health Action Plan against Antimicrobial Resistance (AMR) [Aon Sláinte Amháin – Plean Gníomhaíochta maidir le frithsheasmhacht in aghaidh ábhair fhrithmhiocróbacha (AMR)]; (d) cosc ar riosca agus bainistíocht riosca; (e) tacaíocht nuálaíochta, go háirithe maidir le tionscadail ghrúpaí oibríochtúla CEN dá dtagraítear in Airteagal 127(3) a ullmhú agus a chur chun feidhme; (f) teicneolaíochtaí digiteacha sa talmhaíocht agus i gceantair thuaithe dá dtagraítear in Airteagal 114, pointe (b); (g) bainistiú inbhuanaithe cothaitheach, lena n-áirítear, ar a dhéanaí, ó 2024 ar aghaidh, Uirlis Inbhuanaitheachta Feirme i ndáil le Cothaithigh a úsáid a bheidh aon fheidhmchlár digiteach lena soláthraítear an méid seo a leanas ar a laghad: (i) cothromaíocht na bpríomhchothaitheach ar scála allamuigh; (ii) na ceanglais dhlíthiúla maidir le cothaithigh; (iii) sonraí ithreach, bunaithe ar an bhfaisnéis agus ar anailís atá ar fáil; (iv) sonraí ón gcóras comhtháite riaracháin agus rialaithe (IACS) atá ábhartha maidir le bainistiú cothaitheach; (h) coinníollacha fostaíochta, oibleagáidí fostóirí, sláinte agus sábháilteacht ag an obair, agus tacaíocht shóisialta i bpobail feirmeoireachta.







CAIBIDIL II

CINEÁLACHA IDIRGHABHÁLA AR ÍOCAÍOCHTAÍ DÍREACHA IAD







Roinn 1

Cineálacha idirghabhála, laghdú agus íoscheanglais

Airteagal 16

Cineálacha idirghabhála ar íocaíochtaí díreacha iad

1. Féadfaidh na cineálacha idirghabhála faoin gCaibidil seo a bheith ina n-íocaíochtaí díreacha cúpláilte agus díchúpláilte.

2. Seo a leanas a bheidh sna híocaíochtaí díreacha díchúpláilte: (a) an tacaíocht bhunúsach ioncaim i dtaobh na hinbhuanaitheachta; (b) an tacaíocht ioncaim athdháilte fhorlíontach i dtaobh na hinbhuanaitheachta; (c) an tacaíocht ioncaim fhorlíontach d'fheirmeoirí óga; (d) na scéimeanna aeráide, comhshaoil agus leasa ainmhithe.

3. Seo a leanas a bheidh sna híocaíochtaí díreacha cúpláilte: (a) an tacaíocht ioncaim chúpláilte; (b) an íocaíocht bharrshonrach do chadás.

Airteagal 17

Uasteorannú agus céimlaghdaitheacht íocaíochtaí

1. Féadfaidh na Ballstáit uasteorainn a chur le méid na tacaíochta bunúsaí ioncaim i dtaobh na hinbhuanaitheachta atá le deonú d'fheirmeoir i mbliain féilire áirithe. Na Ballstáit a roghnaíonn uasteorannú a thabhairt isteach, déanfaidh siad laghdú 100 % ar an méid is mó ná EUR 100 000 .

2. Féadfaidh na Ballstáit méid na tacaíochta bunúsaí ioncaim i dtaobh na hinbhuanaitheachta atá le deonú d'fheirmeoir i mbliain féilire áirithe is mó ná EUR 60 000 a laghdú suas le 85 %.

Féadfaidh na Ballstáit tráinsí breise os cionn EUR 60 000 a shocrú agus céatadáin an laghdaithe a shonrú do na tráinsí breise sin. Áiritheoidh siad go mbeidh an laghdú i gcás gach tráinse cothrom leis an tráinse roimhe sin nó níos mó ná é.

3. Sula gcuirfear mír 1 nó mír 2 i bhfeidhm, féadfaidh na Ballstáit an méid seo a leanas a dhealú ó mhéid na tacaíochta bunúsaí ioncaim i dtaobh na hinbhuanaitheachta atá le deonú d'fheirmeoir i mbliain féilire áirithe: (a) na tuarastail go léir a bhaineann le gníomhaíocht talmhaíochta a dhearbhaigh an feirmeoir, lena n-áirítear cánacha agus ranníocaíochtaí sóisialta a bhaineann le fostaíocht; (b) an costas coibhéiseach i leith saothar rialta agus neamhíoctha atá nasctha le gníomhaíocht talmhaíochta a dhéanann daoine atá ag obair ar an bhfeirm lena mbaineann nach bhfaigheann tuarastal, nó a fhaigheann luach saothair níos ísle ná an méid a íoctar de ghnáth i leith na seirbhísí arna soláthar, ach a chúitítear le toradh eacnamaíoch an ghnó feirme; (c) gné chostais saothair na gcostas conarthach a bhaineann le gníomhaíocht talmhaíochta a dhearbhaigh an feirmeoir.

Chun na méideanna dá dtagraítear sa chéad fhomhír, pointe (a), a ríomh, úsáidfidh na Ballstáit costais tuarastail arna dtabhú go hiarbhír ag an bhfeirmeoir. I gcásanna a bhfuil údar cuí leo, féadfaidh feirmeoirí a iarraidh go n-úsáidfí costais caighdeán a bheidh le cinneadh ag an mBallstát lena mbaineann de réir modha a shonrófar a thuilleadh ina Phlean Straitéiseach CBT bunaithe ar na meántuarastail chaighdeánacha a bhaineann le gníomhaíocht talmhaíochta ar an leibhéal náisiúnta nó réigiúnach arna iolrú faoi líon na n-aonad oibre bliantúil a dhearbhaigh an feirmeoir lena mbaineann.

Chun na méideanna dá dtagraítear sa chéad fhomhír, pointe (b), a ríomh, úsáidfidh na Ballstáit costais chaighdeánacha a chinnfidh an Ballstát lena mbaineann de réir modha a shonrófar a thuilleadh ina Phlean Straitéiseach CBT bunaithe ar na meántuarastail chaighdeánacha a bhaineann le gníomhaíocht talmhaíochta ar an leibhéal náisiúnta nó réigiúnach arna iolrú faoi líon na n-aonad oibre bliantúil a dhearbhaigh an feirmeoir lena mbaineann.

4. I gcás duine dlítheanach, nó grúpa daoine nádúrtha nó dlítheanacha, féadfaidh na Ballstáit an laghdú dá dtagraítear i mír 1 agus mír 2 den Airteagal seo a chur i bhfeidhm ar leibhéal chomhaltaí na ndaoine nó na ngrúpaí dlítheanacha sin i gcás ina bhforálfar leis an dlí náisiúnta do chearta agus d'oibleagáidí na gcomhaltaí aonair atá inchomparáide le cearta feirmeoirí aonair a bhfuil stádas mar cheann gabháltais acu, go háirithe maidir lena stádas eacnamaíoch, sóisialta agus cánach, ar choinníoll gur rannchuidigh siad le struchtúir thalmhaíochta na ndaoine nó na ngrúpaí dlíthiúla lena mbaineann a neartú.

5. Úsáidfear an toradh measta ar an laghdú ar íocaíochtaí, den chuid is mó, chun rannchuidiú leis an tacaíocht ioncaim athdháilte fhorlíontach i dtaobh na hinbhuanaitheachta, má tá sé bunaithe sa Phlean Straitéiseach CBT ábhartha, agus ina dhiaidh sin, le hidirghabhálacha eile ar íocaíochtaí díreacha díchúpláilte iad a mhaoiniú.

Féadfaidh na Ballstáit, freisin, an toradh iomlán, nó cuid de, a úsáid chun cineálacha idirghabhála faoi CETFT a shonraítear i gCaibidil IV a mhaoiniú trí bhíthin aistriú. Beidh aistriú den sórt sin chuig CETFT ina chuid de tháblaí airgeadais an Phlean Straitéisigh CBT agus féadfar é a athbhreithniú in 2025 i gcomhréir le hAirteagal 103. Ní bheidh sé faoi réir na n-uasteorainneacha le haghaidh aistriú cistí ó CERT go CETFT arna leagan síos faoin Airteagal sin.

6. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 152 chun an Rialachán seo a fhorlíonadh le rialacha lena mbunaítear bonn comhchuibhithe maidir leis an laghdú ar íocaíochtaí a leagtar síos i mír 1 agus mír 2 den Airteagal seo a ríomh chun rialacha mionsonraithe a sholáthar do dháileadh na gcistí ar na feirmeoirí.

Airteagal 18

Íoscheanglais

1. Socróidh na Ballstáit limistéar íosta agus ní dheonóidh siad íocaíochtaí díreacha d'fheirmeoirí gníomhacha a bhfuil a limistéar incháilithe den ghabháltas a bhfuil íocaíochtaí díreacha á n-éileamh acu ina leith níos lú ná an limistéar íosta sin.

De rogha air sin, féadfaidh na Ballstáit íosmhéid a shocrú do na híocaíochtaí díreacha a fhéadfar a íoc le feirmeoir.

2. I gcás inar chinn Ballstát limistéar íosta a leagan síos i gcomhréir le mír 1, an chéad fhomhír, mar sin féin, leagfaidh sé síos íosmhéid i gcomhréir le mír 1, an dara fomhír, do na feirmeoirí sin a fhaigheann tacaíocht in aghaidh an ainmhí i bhfoirm íocaíochtaí díreacha a bhaineann le hainmhithe agus ar lú na heicteáir atá ina seilbh acu ná an limistéar íosta sin.

Agus an limistéar íosta nó an t-íosmhéid á socrú, beidh sé d'aidhm ag na Ballstáit a áirithiú nach ndéantar íocaíochtaí díreacha a dheonú ach d'fheirmeoirí gníomhacha, más rud é:

(a) nach gcruthaíonn bainistiú na n-íocaíochtaí comhfhreagracha ualach riaracháin iomarcach; agus

(b) go bhfuil na méideanna comhfhreagracha ina ranníocaíocht éifeachtach le gnóthú na gcuspóirí sonracha a leagtar amach in Airteagal 6(1) a gcuireann íocaíochtaí díreacha leo.

3. Féadfaidh an Ghréig cinneadh a dhéanamh gan an t-Airteagal seo a chur i bhfeidhm maidir leis na hoileáin bheaga Aeigéacha.

Airteagal 19

Rannchuidiú le huirlisí bainistithe riosca

De mhaolú ar Airteagal 44(1) de Rialachán (AE) 2021/2116, féadfaidh Ballstát a chinneadh suas le 3 % de na híocaíochtaí díreacha atá le híoc le feirmeoir a shannadh do ranníocaíocht an fheirmeora le huirlis bainistíochta riosca.

Na Ballstáit a chinnfidh an fhoráil seo a úsáid, cuirfidh siad i bhfeidhm í maidir le gach feirmeoir a fhaigheann íocaíochtaí díreacha in aon bhliain ar leith.







Roinn 2

Íocaíochtaí díreacha díchúpláilte







Foroinn 1

Forálacha ginearálta

Airteagal 20

Ceanglais ghinearálta maidir le híocaíochtaí díreacha díchúpláilte a fháil

Déanfaidh na Ballstáit íocaíochtaí díreacha díchúpláilte a dheonú d'fheirmeoirí gníomhacha faoi na coinníollacha a leagtar amach sa Roinn seo agus a bhfuil sonraí breise ina dtaobh tugtha ag na Ballstáit ina bPleananna Straitéiseacha CBT.







Foroinn 2

An tacaíocht bhunúsach ioncaim i dtaobh na hinbhuanaitheachta

Airteagal 21

Rialacha ginearálta

1. Déanfaidh na Ballstáit foráil do thacaíocht bhunúsach ioncaim i dtaobh na hinbhuanaitheachta (“tacaíocht bhunúsach ioncaim”) faoi na coinníollacha a leagtar amach san fhoroinn seo agus a bhfuil sonraí breise ina dtaobh tugtha ag na Ballstáit ina bPleananna Straitéiseacha CBT.

2. Déanfaidh na Ballstáit foráil do thacaíocht bhunúsach ioncaim i bhfoirm íocaíocht bhliantúil dhíchúpláilte in aghaidh an heicteáir incháilithe.

3. Gan dochar d’Airteagail 23 go 27, déanfar an tacaíocht bhunúsach ioncaim a dheonú i leith gach heicteár incháilithe arna dhearbhú ag feirmeoir gníomhach.

Airteagal 22

Méid na tacaíochta in aghaidh an heicteáir

1. Ach amháin má chinneann na Ballstáit an tacaíocht bhunúsach ioncaim a dheonú ar bhonn teidlíochtaí íocaíochta dá dtagraítear in Airteagal 23, íocfar an tacaíocht mar mhéid aonfhoirmeach in aghaidh an heicteáir.

2. Féadfaidh na Ballstáit a chinneadh méid na tacaíochta bunúsaí ioncaim in aghaidh an heicteáir a dhifreáil de réir grúpaí difriúla críoch a mbíonn orthu déileáil le dálaí socheacnamaíocha nó agranamaíocha comhchosúla, lena n-áirítear cineálacha traidisiúnta talmhaíochta de réir mar a chinneann na Ballstáit, amhail féarach Alpach fairsing traidisiúnta. I gcomhréir le hAirteagal 109(2), pointe (d), féadfar méid na tacaíochta bunúsaí ioncaim in aghaidh an heicteáir a laghdú agus tacaíocht faoi idirghabhálacha eile sa Phlean Straitéiseacha CBT lena mbaineann á cur san áireamh.

Airteagal 23

Teidlíochtaí íocaíochta

1. Ballstáit a mbeidh scéim na híocaíochta bunúsaí a leagtar síos i dTeideal III, Caibidil I, Roinn 1, de Rialachán (AE) Uimh. 1307/2013 curtha i bhfeidhm acu, féadfaidh siad a chinneadh an tacaíocht bhunúsach ioncaim a dheonú ar bhonn teidlíochtaí íocaíochta i gcomhréir le hAirteagail 24 go 27 den Rialachán seo.

2. I gcás na mBallstát a mbeidh scéim na híocaíochta bunúsaí a leagtar síos i dTeideal III, Caibidil I, Roinn 1, de Rialachán (AE) Uimh. 1307/2013 curtha i bhfeidhm acu, agus a chinnfidh gan an tacaíocht bhunúsach ioncaim a dheonú a thuilleadh ar bhonn teidlíochtaí íocaíochta, rachaidh na teidlíochtaí íocaíochta arna leithdháileadh faoin Rialachán sin in éag an 31 Nollaig den bhliain roimh an mbliain óna gcuirfear an cinneadh i bhfeidhm.

Airteagal 24

Luach na dteidlíochtaí íocaíochta agus cóineasú

1. Déanfaidh na Ballstáit luach aonaid na dteidlíochtaí íocaíochta roimh chóineasú a chinneadh i gcomhréir leis an Airteagal seo trí luach na dteidlíochtaí íocaíochta a choigeartú i gcomhréir leis an luach a bhunaítear i gcomhréir le Rialachán (AE) Uimh. 1307/2013 i leith na bliana éilimh 2022 agus an íocaíocht ghaolmhar i leith cleachtais talmhaíochta atá tairbheach don aeráid agus don chomhshaol dá bhforáiltear i gCaibidil III de Theideal III den Rialachán sin i leith na bliana éilimh 2022.

2. Féadfaidh na Ballstáit a chinneadh luach na dteidlíochtaí íocaíochta a dhifreáil i gcomhréir le hAirteagal 22(2).

3. Déanfaidh gach Ballstát, faoin mbliain éilimh 2026 ar a dhéanaí, leibhéal uasta a shocrú maidir le luach na dteidlíochtaí íocaíochta aonair i gcás an Bhallstáit nó i gcás gach grúpa críoch dá dtagraítear in Airteagal 22(2).

4. I gcás nach bhfuil luach na dteidlíochtaí íocaíochta a chinntear i gcomhréir le mír 1 ina luach aonfhoirmeach i mBallstát nó i ngrúpa críoch dá dtagraítear in Airteagal 22(2), áiritheoidh an Ballstát lena mbaineann go ndéanfar luach na dteidlíochtaí íocaíochta a chóineasú sa chaoi is gur luach aonaid aonfhoirmeach a bheidh ann faoin mbliain éilimh 2026 ar a dhéanaí.

5. Chun críocha mhír 4, áiritheoidh gach Ballstát go mbeidh luach na dteidlíochtaí íocaíochta uile, faoin mbliain éilimh 2026 ar a dhéanaí, cothrom le 85 % ar a laghad den mheán-aonadmhéid beartaithe dá dtagraítear in Airteagal 102(1) don tacaíocht bhunúsach ioncaim i leith na bliana éilimh 2026, mar a leagtar síos ina Phlean Straitéiseach CBT maidir leis an mBallstát nó an grúpa críoch dá dtagraítear in Airteagal 22(2).

6. Déanfaidh na Ballstáit na méaduithe ar luach na dteidlíochtaí íocaíochta is gá chun cloí le mír 4 agus mír 5 den Airteagal seo a mhaoiniú trí aon mhéideanna a d'fhéadfadh a bheith ar fáil le cur i bhfeidhm mhír 3 den Airteagal seo a úsáid agus, i gcás inar gá, trí laghdú a dhéanamh ar an difríocht idir luach aonaid na dteidlíochtaí íocaíochta a chinntear i gcomhréir le mír 1 den Airteagal seo agus an t-aonadmhéid beartaithe dá dtagraítear in Airteagal 102(1), don tacaíocht bhunúsach ioncaim i leith na bliana éilimh 2026 mar a leagtar síos sa Phlean Straitéiseach CBT maidir leis an mBallstát nó an grúpa críoch dá dtagraítear in Airteagal 22(2).

Féadfaidh na Ballstáit a chinneadh an laghdú a chur i bhfeidhm maidir leis na teidlíochtaí íocaíochta uile, nó cuid díobh, ar a bhfuil luach a chinntear i gcomhréir le mír 1 den Airteagal seo is mó ná an t-aonadmhéid uasta, dá dtagraítear in Airteagal 102(1), don tacaíocht bhunúsach ioncaim i leith na bliana éilimh 2026 mar a leagtar síos sa Phlean Straitéiseach CBT maidir leis an mBallstát nó an grúpa críoch dá dtagraítear in Airteagal 22(2).

7. Beidh na laghduithe dá dtagraítear i mír 6 bunaithe ar chritéir oibiachtúla agus neamh-idirdhealaitheacha. Gan dochar don íosluach a leagtar síos i gcomhréir le mír 5, féadfar a áireamh sna critéir sin laghdú uasta nach ísle ná 30 % a shocrú.

8. Áiritheoidh na Ballstáit go gcuirfear tús leis an gcoigeartú ar na luachanna teidlíochta íocaíochta i gcomhréir le míreanna 3 go 7 ón mbliain 2023 ar aghaidh.

Airteagal 25

Teidlíochtaí íocaíochta a ghníomhachtú

1. Na Ballstáit a chinn tacaíocht a dheonú ar bhonn teidlíochtaí íocaíochta, déanfaidh siad tacaíocht bhunúsach ioncaim a dheonú d'fheirmeoirí gníomhacha a bhfuil teidlíochtaí íocaíochta dá gcuid féin acu nó faoi léas acu a luaithe a ghníomhachtófar na teidlíochtaí íocaíochta sin. Áiritheoidh na Ballstáit go ndéanfaidh na feirmeoirí gníomhacha, chun teidlíochtaí íocaíochta a ghníomhachtú, na heicteáir incháilithe a ghabhann le gach teidlíocht íocaíochta a dhearbhú.

2. Áiritheoidh na Ballstáit nach ndéanfar na teidlíochtaí íocaíochta, lena n-áirítear i gcás oidhreacht iarbhír nó oidhreacht ionchais, a ghníomhachtú ach sa Bhallstát sin nó sa ghrúpa críoch sin dá dtagraítear in Airteagal 22(2) inar leithdháileadh iad.

3. Áiritheoidh na Ballstáit go dtabharfar, le teidlíochtaí íocaíochta gníomhachtaithe, ceart íocaíochta ar bhonn an mhéid a shocraítear iontu.

Airteagal 26

Cúlchistí le haghaidh teidlíochtaí íocaíochta

1. Gach Ballstát a chinneann tacaíocht bhunúsach ioncaim a dheonú ar bhonn teidlíochtaí íocaíochta, déanfaidh sé cúlchiste náisiúnta a bhainistiú.

2. De mhaolú ar mhír 1 den Airteagal seo, i gcás ina gcinnfidh Ballstát an tacaíocht bhunúsach ioncaim a dhifreáil i gcomhréir le hAirteagal 22(2), féadfaidh sé a chinneadh cúlchiste a bhunú maidir le gach grúpa críoch ar leith dá dtagraítear san Airteagal sin.

3. Áiritheoidh na Ballstáit gur ar feirmeoirí gníomhacha amháin a leithdháilfear teidlíochtaí íocaíochta as an gcúlchiste.

4. Bainfidh na Ballstáit úsáid as an gcúlchiste atá acu chun teidlíochtaí íocaíochta a leithdháileadh, mar thosaíocht, ar na feirmeoirí seo a leanas: (a) feirmeoirí óga a bhunaigh gabháltas nua den chéad uair riamh; (b) feirmeoirí nua.

5. Déanfaidh Ballstát, i gcás feirmeoirí gníomhacha atá i dteideal de bhua rialú deiridh cúirte nó de bhua gníomh riaracháin deiridh a rinne údarás inniúil an Bhallstáit sin, teidlíochtaí íocaíochta a leithdháileadh orthu nó luach na dteidlíochtaí íocaíochta atá acu cheana féin a mhéadú. Áiritheoidh sé go bhfaighidh na feirmeoirí gníomhacha sin líon agus luach na dteidlíochtaí íocaíochta arna leagan síos sa rialú nó sa ghníomh sin ar dháta a bheidh le socrú ag an mBallstát sin.

6. I gcás nach leor an cúlchiste chun leithdháileadh teidlíochtaí íocaíochta a chumhdach i gcomhréir le mír 4 agus mír 5, áiritheoidh na Ballstáit go ndéanfar an cúlchiste a athsholáthar trí laghdú líneach a dhéanamh ar luach na dteidlíochtaí íocaíochta.

7. Féadfaidh na Ballstáit rialacha breise a leagan síos chun an cúlchiste a úsáid, lena n-áirítear catagóirí breise feirmeoirí a bhfreastalófar orthu ón gcúlchiste ar choinníoll gur freastalaíodh cheana ar na grúpaí tosaíochta dá dtagraítear i mír 4 agus mír 5 agus le haghaidh na gcásanna ina spreagfaí athsholáthar an chúlchiste. I gcás ina ndéanfar an cúlchiste a athsholáthar trí laghdú líneach a dhéanamh ar luach na dteidlíochtaí íocaíochta uile, beidh feidhm ag laghdú líneach den sórt sin maidir leis na teidlíochtaí íocaíochta uile ar an leibhéal náisiúnta, nó i gcás ina gcuirfidh na Ballstáit an maolú dá bhforáiltear i mír 2 i bhfeidhm, ar leibhéal an ghrúpa críoch ábhartha dá dtagraítear in Airteagal 22(2).

8. Déanfaidh na Ballstáit luach na dteidlíochtaí íocaíochta nua a leithdháiltear as an gcúlchiste a shocrú ag meánluach náisiúnta na dteidlíochtaí íocaíochta i mbliain an leithdháilte nó ag meánluach na dteidlíochtaí íocaíochta maidir le gach grúpa críoch ar leith dá dtagraítear in Airteagal 22(2) i mbliain an leithdháilte.

9. Féadfaidh na Ballstáit a chinneadh luach na dteidlíochtaí íocaíochta atá ann cheana a ardú go dtí an meánluach náisiúnta i mbliain an leithdháilte nó go dtí an meánluach maidir le gach grúpa críoch dá dtagraítear in Airteagal 22(2).

Airteagal 27

Teidlíochtaí íocaíochta a aistriú

1. Ach amháin i gcás aistriú le hoidhreacht iarbhír nó le hoidhreacht ionchais, is chuig feirmeoir gníomhach atá bunaithe sa Bhallstát céanna amháin a aistreofar teidlíochtaí íocaíochta.

2. I gcás ina gcinnfidh na Ballstáit an tacaíocht bhunúsach ioncaim a dhifreáil i gcomhréir le hAirteagal 22(2), ní dhéanfar teidlíochtaí íocaíochta a aistriú ach laistigh den ghrúpa críoch inar leithdháileadh iad.

Airteagal 28

Íocaíochtaí d’fheirmeoirí beaga

Féadfaidh na Ballstáit íocaíocht a dheonú d’fheirmeoirí beaga, arna cinneadh ag na Ballstáit, trí bhíthin cnapshuime nó méideanna eile in aghaidh an heicteáir a chuirfear in ionad na n-íocaíochtaí díreacha faoin Roinn seo agus faoi Roinn 3 den Chaibidil seo. Déanfaidh na Ballstáit an idirghabháil chomhfhreagrach a cheapadh sa Phlean Straitéiseach CBT sa chaoi is gur idirghabháil roghnach a bheidh ann ag na feirmeoirí.

Ní bheidh an íocaíocht bhliantúil do gach feirmeoir níos mó ná EUR 1 250 .

Féadfaidh na Ballstáit a chinneadh cnapshuimeanna nó méideanna éagsúla in aghaidh an heicteáir a leagan amach a bheidh nasctha le tairseacha limistéir éagsúla.







Foroinn 3

Tacaíocht ioncaim fhorlíontach

Airteagal 29

Tacaíocht ioncaim athdháilte fhorlíontach i dtaobh na hinbhuanaitheachta

1. Déanfaidh na Ballstáit foráil maidir le tacaíocht ioncaim athdháilte fhorlíontach i dtaobh na hinbhuanaitheachta (“tacaíocht ioncaim athdháilte”) faoi na coinníollacha a leagtar amach san Airteagal seo agus a bhfuil sonraí breise ina dtaobh tugtha ag na Ballstáit ina bPleananna Straitéiseacha CBT.

De mhaolú ar an gcéad fhomhír den mhír seo nó ar Airteagal 98, féadfaidh na Ballstáit aghaidh a thabhairt ar an ngá atá le hathdháileadh na tacaíochta ioncaim ó ionstraimí agus idirghabhálacha eile arna maoiniú ag CERT lena saothraítear an cuspóir maidir le dáileadh níos cothroime agus spriocdhíriú níos éifeachtaí agus níos éifeachtúla ar thacaíocht ioncaim, ar choinníoll gur féidir leo a léiriú ina bPleananna Straitéiseacha CBT go dtugtar aghaidh go leordhóthanach ar an ngá sin.

2. Áiritheoidh na Ballstáit go ndéanfar íocaíochtaí díreacha a athdháileadh ó ghabháltais mhóra go gabháltais bheaga nó mheánmhéide trí fhoráil a dhéanamh maidir le tacaíocht ioncaim athdháilte a thabharfar i bhfoirm íocaíocht dhíchúpláilte bhliantúil in aghaidh an heicteáir incháilithe do na feirmeoirí sin atá i dteideal íocaíochta faoin tacaíocht bhunúsach ioncaim dá dtagraítear in Airteagal 21.

3. Bunóidh na Ballstáit, ar an leibhéal náisiúnta nó réigiúnach, a fhéadfaidh a bheith ar leibhéal na ngrúpaí críoch dá dtagraítear in Airteagal 22(2), méid in aghaidh an heicteáir nó méideanna éagsúla i leith réimsí éagsúla heicteár, mar aon leis an uaslíon heicteár in aghaidh an fheirmeora lena n-íocfar an tacaíocht ioncaim athdháilte.

4. An méid in aghaidh an heicteáir a bheartófar maidir le bliain éilimh áirithe, ní bheidh sé níos airde ná meánmhéid náisiúnta na n-íocaíochtaí díreacha in aghaidh an heicteáir maidir leis an mbliain éilimh sin.

5. Is é an sainmhíniú ar mheánmhéid náisiúnta na n-íocaíochtaí díreacha in aghaidh an heicteáir an cóimheas idir uasteorainn náisiúnta na n-íocaíochtaí díreacha i leith bliain éilimh áirithe mar a leagtar síos in Iarscríbhinn V agus líon iomlán na n-aschur atá beartaithe maidir leis an tacaíocht bhunúsach ioncaim i leith na bliana éilimh sin, agus an cóimheas sin léirithe mar líon heicteár.

6. I gcás duine dlítheanach, nó grúpa daoine nádúrtha nó dlítheanacha, féadfaidh na Ballstáit an t-uaslíon heicteár dá dtagraítear i mír 3 a chur i bhfeidhm ar leibhéal chomhaltaí na ndaoine nó na ngrúpaí dlítheanacha i gcás ina bhforáiltear leis an dlí náisiúnta go mbeidh cearta agus oibleagáidí na gcomhaltaí aonair inchomparáide le cearta feirmeoirí aonair a bhfuil stádas mar cheann gabháltais acu, go háirithe a mhéid a bhaineann lena stádas eacnamaíoch, sóisialta agus cánach, ar choinníoll gur rannchuidigh siad le struchtúir thalmhaíochta na ndaoine nó na ngrúpaí dlítheanacha lena mbaineann a neartú.

I gcás feirmeoirí atá ina gcuid de ghrúpa eintiteas cleamhnaithe, arna chinneadh ag na Ballstáit, féadfaidh na Ballstáit an t-uaslíon heicteár dá dtagraítear i mír 3 a chur i bhfeidhm ar leibhéal an ghrúpa sin faoi choinníollacha a chinnfidh siad.

Airteagal 30

Tacaíocht ioncaim fhorlíontach d’fheirmeoirí óga

1. Féadfaidh na Ballstáit foráil a dhéanamh maidir le tacaíocht ioncaim fhorlíontach d’fheirmeoirí óga arna cinneadh i gcomhréir leis na critéir a leagtar síos in Airteagal 4(6) faoi na coinníollacha a leagtar amach san Airteagal seo agus a bhfuil sonraí breise ina dtaobh tugtha ag na Ballstáit ina bPleananna Straitéiseacha CBT.

2. I measc na n-oibleagáidí atá orthu feirmeoirí óga a mhealladh i gcomhréir leis an gcuspóir a leagtar amach in Airteagal 6(1), pointe (g), agus chun méid nach lú ná mar a leagtar amach in Iarscríbhinn XII a chaitheamh ar an gcuspóir sin i gcomhréir le hAirteagal 95, féadfaidh na Ballstáit tacaíocht ioncaim fhorlíontach a thabhairt d'fheirmeoirí óga a bhfuil gabháltas nua bunaithe acu den chéad uair riamh agus atá i dteideal íocaíocht faoin tacaíocht bhunúsach ioncaim dá dtagraítear in Airteagal 21.

Féadfaidh na Ballstáit a chinneadh an tacaíocht faoin Airteagal seo a dheonú d'fheirmeoirí a bhfuil tacaíocht faighte acu faoi Airteagal 50 de Rialachán (AE) Uimh. 1307/2013 don chuid eile den tréimhse dá dtagraítear i mír 5 den Airteagal sin.

3. Deonófar an tacaíocht ioncaim fhorlíontach d‘fheirmeoirí óga go ceann uastréimhse 5 bliana, ag tosú ón gcéad bhliain a thíolacfar an t-iarratas ar íocaíocht d’fheirmeoirí óga, agus faoi réir na gcoinníollacha atá le cinneadh le creat dlíthiúil CBT is infheidhme don tréimhse tar éis 2027 nuair a leanfaidh an tréimhse 5 bliana ar aghaidh tar éis 2027. Áiritheoidh na Ballstáit nach gcruthófar ionchais dhlíthiúla tairbhithe don tréimhse tar éis 2027.

Is i bhfoirm íocaíocht bhliantúil dhíchúpláilte in aghaidh an heicteáir incháilithe nó i bhfoirm íocaíocht chnapshuime in aghaidh an fheirmeora óig a bheidh an tacaíocht sin.

Féadfaidh na Ballstáit a chinneadh an tacaíocht faoin Airteagal seo a dheonú d’uaslíon heicteár in aghaidh an fheirmeora óig agus sin amháin.

4. I gcás duine dlítheanach, nó grúpa daoine nádúrtha nó dlítheanacha amhail grúpa feirmeoirí, eagraíochtaí táirgeoirí nó comharchumainn, féadfaidh na Ballstáit an t-uaslíon heicteár dá dtagraítear i mír 3 a chur i bhfeidhm ar leibhéal chomhaltaí na ndaoine nó na ngrúpaí dlítheanacha sin: (a) a chomhlíonann an sainmhíniú ar ‘feirmeoir óg’ agus na coinníollacha maidir leis mar a chinntear i gcomhréir le hAirteagal 4(6); agus (b) i gcás ina ndéanann an dlí náisiúnta foráil do na comhaltaí aonair glacadh leis na cearta agus leis na hoibleagáidí atá inchomparáide le cearta agus oibleagáidí na bhfeirmeoirí aonair a bhfuil stádas mar cheann gabháltais acu, go háirithe i ndáil lena stádas eacnamaíoch, sóisialta agus cánach, ar choinníoll gur rannchuidigh siad le struchtúir thalmhaíochta na ndaoine dlítheanacha nó na ngrúpaí dlítheanacha lena mbaineann a neartú.







Foroinn 4

Scéimeanna aeráide, comhshaoil agus leasa ainmhithe

Airteagal 31

Scéimeanna aeráide, comhshaoil agus leasa ainmhithe

1. Bunóidh na Ballstáit scéimeanna deonacha aeráide, comhshaoil agus leasa ainmhithe (‘éiciscéimeanna’) agus soláthróidh siad tacaíocht dóibh faoi na coinníollacha a leagtar amach san Airteagal seo, agus a bhfuil sonraí breise ina dtaobh tugtha ag na Ballstáit ina bPleananna Straitéiseacha CBT.

2. Tacóidh na Ballstáit faoin Airteagal seo le feirmeoirí gníomhacha nó grúpaí feirmeoirí gníomhacha a thugann gealltanais cloí le cleachtais talmhaíochta atá tairbheach don aeráid, don comhshaol agus do leas ainmhithe agus frithsheasmhacht in aghaidh ábhair fhrithmhiocróbacha a chomhrac.

3. Bunóidh na Ballstáit liosta de chleachtais talmhaíochta atá tairbheach don aeráid, don chomhshaol agus do leas ainmhithe agus lena ndéanfar fhrithsheasmhacht in aghaidh ábhair fhrithmhiocróbacha dá dtagraítear i mír 2 a chomhrac. Déanfar na cleachtais sin a cheapadh sa chaoi go gcomhlíonfar ceann amháin nó níos mó de na cuspóirí sonracha a leagtar amach in Airteagal 6(1), pointe (d), pointe (e) agus pointe (f), agus, a mhéid a bhaineann le leas ainmhithe a fheabhsú agus frithsheasmhacht in aghaidh ábhair fhrithmhiocróbacha a chomhrac, in Airteagal 6(1), pointe (i).

4. Cumhdófar le gach éiciscéim, i bprionsabal, ar a laghad dhá cheann de na réimsí gníomhaíochta seo a leanas maidir leis an aeráid, leis an gcomhshaol, le leas ainmhithe agus le frithsheasmhacht in aghaidh ábhair fhrithmhiocróbacha a chomhrac: (a) maolú ar an athrú aeráide, lena n-áirítear astaíochtaí gás ceaptha teasa ó chleachtais talmhaíochta a laghdú, chomh maith le stórais carbóin atá ann cheana a chothabháil agus ceapadh carbóin a fheabhsú; (b) oiriúnú don athrú aeráide, lena n-áirítear gníomhaíochtaí chun feabhas a chur ar athléimneacht na gcóras táirgthe bia agus ar éagsúlacht ainmhithe agus plandaí ar mhaithe le frithsheasmhacht níos láidre in aghaidh galar agus an athraithe aeráide; (c) cáilíocht an uisce a chosaint nó a fheabhsú, agus brú ar acmhainní uisce a laghdú; (d) díghrádú ithreach a chosc, ithreach a athchóiriú, torthúlacht na hithreach agus bainistiú cothaitheach agus bithra ithreach a fheabhsú; (e) bithéagsúlacht a chosaint, gnáthóga nó speicis a chaomhnú nó a athbhunú, lena n-áirítear gnéithe tírdhreacha nó limistéir neamhtháirgiúla a chothabháil agus a chruthú; (f) gníomhaíochtaí le haghaidh úsáid inbhuanaithe agus laghdaithe lotnaidicídí, go háirithe lotnaidicídí a mbaineann riosca leo do shláinte an duine nó don chomhshaol; (g) gníomhaíochtaí chun leas ainmhithe a fheabhsú nó chun frithsheasmhacht in aghaidh ábhair fhrithmhiocróbacha a chomhrac.

5. Faoin Airteagal seo, ní thabharfaidh na Ballstáit ach íocaíochtaí lena gcumhdaítear gealltanais: (a) a sháraíonn na ceanglais reachtúla bainistithe agus na caighdeáin GAEC ábhartha arna mbunú faoi Chaibidil I, Roinn 2; (b) a sháraíonn na híoscheanglais ábhartha maidir le leasachán agus táirgí cosanta plandaí a úsáid, leas ainmhithe, agus ceanglais éigeantacha ábhartha eile arna leagan síos sa dlí náisiúnta agus i ndlí an Aontais; (c) a sháraíonn na coinníollacha a leagtar síos maidir le cothabháil an limistéir talmhaíochta i gcomhréir le hAirteagal 4(2), pointe (b); (d) nach ionann iad agus na gealltanais ar deonaíodh íocaíochtaí faoi Airteagal 70 ina leith.

Maidir leis na gealltanais dá dtagraítear sa chéad fhomhír, pointe (b), i gcás ina bhforchuirfidh an dlí náisiúnta ceanglais nua a théann thar na híoscheanglais chomhfhreagracha a leagtar síos i ndlí an Aontais, féadfar tacaíocht a dheonú do ghealltanais lena gcuirtear le comhlíonadh na gceanglas sin ar feadh uastréimhse 24 mhí ón dáta a bheidh siad éigeantach don ghabháltas.

6. De bhun mhír 5, féadfaidh na Ballstáit, maidir leis an tuairisc ar na gealltanais atá le comhlíonadh ag tairbhí na n-éiciscéimeanna dá dtagraítear san Airteagal seo, ceann amháin nó níos mó de na ceanglais agus de na caighdeáin a bhunaítear faoi Chaibidil I, Roinn 2, a fhorbairt, ar choinníoll go rachaidh oibleagáidí na n-éiciscéimeanna thar na ceanglais reachtúla bhainistíochta ábhartha agus na híoschaighdeáin maidir le dea-bhail talmhaíochta agus comhshaoil talún arna mbunú ag na Ballstáit faoi Chaibidil I, Roinn 2.

Gan dochar d’Airteagal 87(1) de Rialachán (AE) 2021/2116, measfar feirmeoirí gníomhacha nó grúpaí feirmeoirí gníomhacha a ghlacfaidh páirt in éiciscéimeanna a bhunófar i gcomhréir leis an gcéad fhomhír, measfar iad a bheith ag comhlíonadh na riachtanas agus na gcaighdeán ábhartha dá dtagraítear in Iarscríbhinn III, ar choinníoll go gcomhlíonann siad na gealltanais faoin éiciscéim lena mbaineann.

Maidir leis na Ballstáit a bhunóidh éiciscéimeanna i gcomhréir le céad fhomhír na míre seo, féadfaidh siad a áirithiú nach ndéanfar seiceála faoi dhó trína gcórais bhainistíochta i gcás ina gcuirfear na ceanglais agus na caighdeáin chéanna i bhfeidhm faoi na héiciscéimeanna sin, agus faoi na hoibleagáidí a shocraítear in Iarscríbhinn III araon.

7. Is i bhfoirm íocaíocht bhliantúil do na heicteáir incháilithe uile a chumhdaítear leis na gealltanais a bheidh an tacaíocht d’éiciscéim ar leith. Déanfar íocaíochtaí a dheonú mar: (a) íocaíochtaí sa bhreis ar an tacaíocht bhunúsach ioncaim a leagtar amach i bhForoinn 2; nó (b) íocaíochtaí lena dtugtar cúiteamh d'fheirmeoirí gníomhacha nó do ghrúpaí feirmeoirí gníomhacha as na costais bhreise a tabhaíodh, nó as cuid díobh, agus as ioncam tarscaoilte de thoradh na ngealltanas a rinneadh, ar cheart iad a ríomh i gcomhréir le hAirteagal 82, agus spriocanna na n-éiciscéimeanna á gcur san áireamh; féadfaidh na híocaíochtaí sin costais a bhaineann le hidirbhearta a chumhdach freisin.

De mhaolú ar an gcéad fhomhír, maidir le híocaíochtaí arna ndeonú i gcomhréir le pointe (b) de le haghaidh gealltanais leasa ainmhithe, féadfaidh gealltanais chun frithsheasmhacht in aghaidh ábhair fhrithmhiocróbacha a chomhrac agus, má tá údar cuí leo, gealltanais maidir le cleachtais talmhaíochta atá tairbheach don aeráid, féadfaidh siad a bheith i bhfoirm íocaíocht bhliantúil do na haonaid bheostoic freisin.

8. Léireoidh na Ballstáit an chaoi a bhfreagróidh na cleachtais talmhaíochta a dhéantar faoi éiciscéimeanna ar na riachtanais dá dtagraítear in Airteagal 108 agus conas a chuirfidh siad le hailtireacht chomhshaoil agus aeráide dá dtagraítear in Airteagal 109(2), pointe (a), agus le leas ainmhithe agus le frithsheasmhacht in aghaidh ábhair fhrithmhiocróbacha a chomhrac. Bainfidh siad úsáid as córas rátála nó scórála, nó as aon mhodheolaíocht iomchuí eile chun éifeachtacht agus éifeachtúlacht na n-éiciscéimeanna a áirithiú chun na spriocanna arna socrú a ghnóthú. Agus leibhéal na n-íocaíochtaí maidir le gealltanais éagsúla faoi na héiciscéimeanna de bhun mhír 7, an chéad fhomhír, pointe (a), den Airteagal seo á mbunú acu, cuirfidh na Ballstáit san áireamh leibhéal inbhuanaitheachta agus uaillmhéine gach éiciscéime, bunaithe ar chritéir oibiachtúla agus thrédhearcacha.

9. Áiritheoidh na Ballstáit go bhfuil na hidirghabhálacha faoin Airteagal seo i gcomhréir leis na hidirghabhálacha sin atá bunaithe ar Airteagal 70.







Roinn 3

Íocaíochtaí díreacha cúpláilte







Foroinn 1

Tacaíocht ioncaim chúpláilte

Airteagal 32

Rialacha ginearálta

1. Féadfaidh na Ballstáit tacaíocht ioncaim chúpláilte a dheonú d’fheirmeoirí gníomhacha faoi na coinníollacha a leagtar amach san Fhoroinn seo agus a bhfuil sonraí breise ina dtaobh tugtha ag na Ballstáit ina bPleananna Straitéiseacha CBT.

2. Cabhróidh idirghabhálacha na mBallstát leis na hearnálacha agus na réimsí táirgeachta a fhaigheann tacaíocht nó na cineálacha sonracha feirmeoireachta atá i gceist iontu a liostaítear in Airteagal 33 chun aghaidh a thabhairt ar na deacrachtaí a bhíonn acu tríd an iomaíochas, an inbhuanaitheacht agus an cháilíocht a fheabhsú dóibh. Ní cheanglaítear ar na Ballstáit na deacrachtaí a bhíonn acu maidir le barra próitéine a léiriú.

3. Is íocaíocht bhliantúil in aghaidh an heicteáir nó an ainmhí a bheidh sa tacaíocht ioncaim chúpláilte.

Airteagal 33

Raon Feidhme

Is do na hearnálacha agus na réimsí táirgeachta seo a leanas nó na cineálacha sonracha feirmeoireachta atá i gceist iontu, i gcás ina bhfuil tábhacht leo ar chúiseanna socheacnamaíocha nó comhshaoil, agus dóibh sin amháin, a fhéadfar tacaíocht ioncaim chúpláilte a dheonú:

(a) gránaigh;

(b) síolta ola seachas síolta milseogra lus na gréine, mar a leagtar síos in Airteagal 11(7);

(c) barra próitéine, lena n-áirítear chomh maith léagúim agus meascáin de léagúim agus féara ar choinníoll gurb iad na léagúim a bheidh ceannasach sa mheascán sin;

(d) líon;

(e) cnáibí;

(f) rís;

(g) cnónna;

(h) prátaí stáirse;

(i) bainne agus táirgí bainne;

(j) síolta;

(k) caoireoil agus feoil ghabhair;

(l) mairteoil agus laofheoil;

(m) ola olóige agus ológa boird;

(n) seiriceáin;

(o) farae triomaithe;

(p) leannlusanna;

(q) biatas siúcra, fréamhacha cána agus siocaire;

(r) torthaí agus glasraí;

(s) roschoill ghearruainíochta.

Airteagal 34

Incháilitheacht

1. Is i gcás limistéir a chinnfidh na Ballstáit iad a bheith ina heicteáir incháilithe, agus i gcás na limistéar sin amháin, a fhéadfaidh na Ballstáit tacaíocht ioncaim chúpláilte a dheonú i bhfoirm íocaíochta in aghaidh an heicteáir.

2. I gcás ina mbaineann an tacaíocht ioncaim chúpláilte le bó-ainmhithe nó caoirigh agus gabhair, déanfaidh na Ballstáit a shocrú mar choinníollacha incháilitheachta don tacaíocht na ceanglais chun na hainmhithe a shainaithint agus a chlárú i gcomhréir le Cuid IV, Teideal I, Caibidil 2, Roinn 1, de Rialachán (AE) 2016/429. Mar sin féin, gan dochar do choinníollacha incháilitheachta eile is infheidhme, measfar go bhfuil bó-ainmhithe nó caoirigh agus gabhair incháilithe do thacaíocht ar choinníoll go gcomhlíontar na ceanglais maidir le sainaithint agus clárú faoi dháta áirithe sa bhliain éilimh lena mbaineann, dáta a bheidh le socrú ag na Ballstáit.

Airteagal 35

Cumhachtaí tarmligthe i gcás míchothromaíochtaí struchtúracha margaidh in earnáil

Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 152 chun an Rialachán seo a fhorlíonadh le bearta chun nach mbeidh tairbhithe na tacaíochta ioncaim cúpláilte thíos leis mar gheall ar mhíchothromaíochtaí struchtúracha margaidh in earnáil. Leis na gníomhartha tarmligthe sin, ceadófar do na Ballstáit a chinneadh go bhféadfar leanúint den tacaíocht ioncaim chúpláilte sin a íoc go dtí 2027 ar bhonn na n-aonad táirgthe dar deonaíodh an tacaíocht sin i dtréimhse thagartha roimhe seo.







Foroinn 2

Íocaíocht bharrshonrach do chadás

Airteagal 36

Raon feidhme

Déanfaidh an Bhulgáir, an Ghréig, an Spáinn agus an Phortaingéil íocaíocht bharrshonrach do chadás a dheonú d'fheirmeoirí gníomhacha a bhfuil cadás a thagann faoi chód AC 5201 00 á tháirgeadh acu faoi na coinníollacha a leagtar síos san fhoroinn seo.

Airteagal 37

Rialacha ginearálta

1. Deonófar an íocaíocht bharrshonrach do chadás in aghaidh an heicteáir de limistéar incháilithe cadáis. Ní bheidh an limistéar sin incháilithe ach amháin má bhíonn sé lonnaithe ar thalamh talmhaíochta a údaróidh an Ballstát le haghaidh táirgthe cadáis, má bhíonn cineálacha cadáis a údaróidh an Ballstát ann agus má bhainfear an cadás faoi ghnáthchoinníollacha fáis.

2. Íocfar an íocaíocht bharrshonrach do chadás as cadás maith cóir atá oiriúnach le díol.

3. Déanfaidh an Bhulgáir, an Ghréig, an Spáinn agus an Phortaingéil an talamh agus na cineálacha cadáis dá dtagraítear i mír 1 a údarú i gcomhréir le haon rialacha agus coinníollacha a ghlactar de bhun mhír 5.

4. Le haghaidh na n-idirghabhálacha a chumhdaítear san fhoroinn seo: (a) cinnfear incháilitheacht an chaiteachais arna thabhú ar bhonn Airteagal 37, pointe (a), de Rialachán (AE) 2021/2116; (b) chun críocha Airteagal 12(2) de Rialachán (AE) 2021/2116, cumhdófar pointe (a), pointe (b) agus pointe (d) de, chomh maith leis an dearbhú bainistíochta, sa tuairim a chuirfidh na comhlachtaí deimhniúcháin ar fáil.

5. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 152 chun an Rialachán seo a fhorlíonadh le rialacha agus coinníollacha faoina n-údarófar talamh agus cineálacha cadáis chun críocha na híocaíochta barrshonraí do chadás.

6. Glacfaidh an Coimisiún gníomhartha cur chun feidhme, lena leagfar síos rialacha maidir leis an nós imeachta chun an talamh agus cineálacha cadáis a údarú chun críocha na híocaíochta barrshonraí do chadás agus an nós imeachta chun fógra a bhaineann leis an údarú sin a thabhairt do na táirgeoirí. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 153(2).

Airteagal 38

Bunlimistéir, táirgeacht sheasta agus méideanna tagartha

1. Bunaítear na bunlimistéir náisiúnta seo a leanas: — an Bhulgáir: 3 342 ha, — an Ghréig: 250 000 ha, — an Spáinn: 48 000 ha, — an Phortaingéil: 360 ha.

2. Bunaítear an táirgeacht sheasta a leanas don tréimhse tagartha: — an Bhulgáir: 1,2 tona/ha, — an Ghréig: 3,2 tona/ha, — an Spáinn: 3,5 tona/ha, — an Phortaingéil: 2,2 tona/ha.

3. Déanfar méid na híocaíochta bharrshonraí in aghaidh an heicteáir de limistéar incháilithe a ríomh tríd an táirgeacht a bhunaítear i mír 2 a iolrú faoi na méideanna tagartha seo a leanas: — an Bhulgáir: EUR 636,13, — an Ghréig: EUR 229,37, — an Spáinn: EUR 354,73, — an Phortaingéil: EUR 223,32.

4. Má sháraíonn an limistéar incháilithe cadáis i mBallstát ar leith i mbliain ar leith an bunlimistéar a bhunaítear i mír 1, déanfar laghdú ar an méid dá dtagraítear i mír 3 don Bhallstát sin i gcomhréir le méid an tsáraithe ar an mbunlimistéar.

5. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 152 chun an Rialachán seo a fhorlíonadh le rialacha maidir leis na coinníollacha faoina ndeonaítear an íocaíocht bharrshonrach do chadás, maidir leis na ceanglais incháilitheachta agus maidir leis na cleachtais agranamaíocha.

6. Glacfaidh an Coimisiún gníomhartha cur chun feidhme lena leagfar síos rialacha maidir le ríomh an laghduithe dá bhforáiltear i mír 4. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 153(2).

Airteagal 39

Eagraíochtaí idirchraoibhe formheasta

1. Chun críoch na foroinne seo, ciallaíonn “eagraíocht idirchraoibhe fhormheasta” eintiteas dlítheanach ina bhfuil feirmeoirí a tháirgeann cadás, agus scilligeoir cadáis amháin ar a laghad, a bhíonn i mbun gníomhaíochtaí den sórt seo a leanas: (a) cuidiú le comhordú níos fearr a dhéanamh ar an gcaoi a gcuirtear cadás ar an margadh, go háirithe trí staidéir thaighde agus suirbhéanna a dhéanamh ar an margadh; (b) foirmeacha caighdeánacha conartha atá ag luí le rialacha an Aontais a tharraingt suas; (c) táirgeadh a dhíriú ar tháirgí atá níos oiriúnaí do riachtanais an mhargaidh agus d'éileamh na dtomhaltóirí, go háirithe i dtaca le cáilíocht agus cosaint tomhaltóirí; (d) modhanna agus bealaí chun cáilíocht táirgí a fheabhsú agus a thabhairt suas chun dáta; (e) straitéisí margaíochta a fhorbairt chun cadás a chur chun cinn trí scéimeanna deimhniúcháin cáilíochta.

2. Déanfaidh an Ballstát ina bhfuil na scilligeoirí cadáis bunaithe eagraíochtaí idirchraoibhe a fhormheas a chomhlíonann aon chritéir a leagtar síos de bhun mhír 3.

3. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 152 chun an Rialachán seo a fhorlíonadh le rialacha maidir leis an méid seo a leanas: (a) critéir chun eagraíochtaí idirchraoibhe a fhormheas; (b) oibleagáidí atá ar tháirgeoirí; (c) na hiarmhairtí nach gcomhlíonann an eagraíocht idirchraoibhe fhormheasta na critéir dá dtagraítear i bpointe (a).

Airteagal 40

Deonú na híocaíochta

1. Déanfar an íocaíocht bharrshonrach do chadás a dheonú d'fheirmeoirí in aghaidh an heicteáir atá incháilithe, faoi mar a leagtar síos in Airteagal 38 é.

2. I gcás feirmeoirí ar baill d'eagraíocht idirchraoibhe fhormheasta iad, cuirfear méadú EUR 2 leis an íocaíocht bharrshonrach do chadás in aghaidh an heicteáir atá incháilithe laistigh den bhunlimistéar a leagtar síos in Airteagal 38(1).

Airteagal 41

Na maoluithe

1. Ní bheidh feidhm ag Airteagal 101 agus Airteagal 102 ná ag Teideal VII, cé is moite de Chaibidil III de, maidir leis an íocaíocht bharrshonrach do chadás a leagtar síos san Fhoroinn seo.

2. Ní áireofar an íocaíocht bharrshonrach do chadás in aon roinn den Phlean Straitéiseach CBT dá dtagraítear in Airteagail 108 go 114, ach amháin a mhéid a bhaineann le hAirteagal 112(2), pointe (a), a bhaineann leis an bplean airgeadais.

3. Ní bheidh feidhm ag Airteagal 55(1), an dara fomhír ná an tríú fomhír, de Rialachán (AE) 2021/2116 maidir leis na hidirghabhálacha dá dtagraítear san Fhoroinn seo.







CAIBIDIL III

CINEÁLACHA IDIRGHABHÁLA IN EARNÁLACHA ÁIRITHE







Roinn 1

Forálacha ginearálta

Airteagal 42

Raon feidhme

Is é a leagtar síos sa Chaibidil seo na rialacha maidir leis na cineálacha idirghabhála seo a leanas:

(a) in earnáil na dtorthaí agus na nglasraí, dá dtagraítear in Airteagal 1(2), pointe (i), de Rialachán (AE) Uimh. 1308/2013;

(b) in earnáil na dtáirgí beachaireachta, dá dtagraítear in Airteagal 1(2), pointe (v), de Rialachán (AE) Uimh. 1308/2013 (“earnáil na beachadóireachta”);

(c) in earnáil an fhíona, dá dtagraítear in Airteagal 1(2), pointe (l), de Rialachán (AE) Uimh. 1308/2013;

(d) in earnáil na leannlusanna, dá dtagraítear in Airteagal 1(2), pointe (f), de Rialachán (AE) Uimh. 1308/2013;

(e) in earnáil na hola olóige agus na n-ológ boird, dá dtagraítear in Airteagal 1(2), pointe (g), de Rialachán (AE) Uimh. 1308/2013;

(f) sna hearnálacha eile a leagtar amach in Airteagal 1(2), pointí (a) go (h), pointe (k), pointe (m), pointí (o) go (t) agus pointe (w), de Rialachán (AE) Uimh. 1308/2013 agus sna hearnálacha lena gcumhdaítear táirgí a liostaítear in Iarscríbhinn VI a ghabhann leis an Rialachán seo.

Airteagal 43

Cineálacha idirghabhála éigeantacha agus roghnacha

1. Na cineálacha idirghabhála in earnáil na dtorthaí agus na nglasraí dá dtagraítear in Airteagal 42, pointe (a), beidh siad éigeantach i gcás Ballstáit ina bhfuil eagraíochtaí táirgeoirí san earnáil sin a aithnítear faoi Rialachán (AE) Uimh. 1308/2013.

I gcás ina n-aithneoidh Ballstát nach bhfuil eagraíochtaí táirgeoirí aitheanta in earnáil na dtorthaí agus na nglasraí aige, tráth a Phlean Straitéiseach CBT a thíolacadh, eagraíocht táirgeoirí san earnáil sin faoi Rialachán (AE) Uimh. 1308/2013 le linn thréimhse an Phlean Straitéisigh CBT, cuirfidh an Ballstát sin iarraidh isteach maidir leis an bPlean Straitéiseach CBT a leasú i gcomhréir le hAirteagal 119 chun idirghabhálacha in earnáil na dtorthaí agus na nglasraí a chur san áireamh.

2. Na cineálacha idirghabhála in earnáil na beachaireachta dá dtagraítear in Airteagal 42, pointe (b), beidh siad éigeantach i gcás gach Ballstáit.

3. Na cineálacha idirghabhála in earnáil an fhíona dá dtagraítear in Airteagal 42, pointe (c), beidh siad éigeantach i gcás na mBallstát sin a liostaítear in Iarscríbhinn VII.

4. Féadfaidh na Ballstáit a roghnú ina bPleananna Straitéiseacha CBT na cineálacha idirghabhála dá dtagraítear in Airteagal 42, pointe (d), pointe (e) agus pointe (f) a chur chun feidhme.

5. Féadfaidh an Ghearmáin na cineálacha idirghabhála dá dtagraítear in Airteagal 42, pointe (f), a chur chun feidhme in earnáil na leannlusanna, má chinneann sí ina Plean Straitéiseach CBT gan na cineálacha idirghabhála dá dtagraítear in Airteagal 42, pointe (d), a chur chun feidhme, agus sa chás sin amháin.

6. Féadfaidh an Ghréig, an Fhrainc agus an Iodáil na cineálacha idirghabhála dá dtagraítear in Airteagal 42, pointe (f), a chur chun feidhme in earnáil na hola olóige agus na n-ológ boird, má chinneann siad ina bPleananna Straitéiseacha CBT gan na cineálacha idirghabhála dá dtagraítear in Airteagal 42, pointe (e), a chur chun feidhme, agus sa chás sin amháin.

Airteagal 44

Foirmeacha tacaíochta

1. Sna hearnálacha dá dtagraítear in Airteagal 42, féadfaidh an tacaíocht a bheith in aon cheann de na foirmeacha seo a leanas: (a) aisíoc costas incháilithe arna dtabhú go hiarbhír ag tairbhí; (b) costais aonaid; (c) cnapshuimeanna; (d) maoiniú ar ráta comhréidh.

2. Is ar cheann de na bealaí seo a leanas a shocrófar na méideanna i gcomhair na bhfoirmeacha tacaíochta dá dtagraítear i mír 1, pointe (b), pointe (c) agus pointe (d): (a) modh ríofa cóir cothromasach infhíoraithe atá bunaithe ar an méid seo a leanas: (i) sonraí staidrimh, faisnéis oibiachtúil eile nó breithiúnas saineolach; (ii) sonraí stairiúla fíoraithe faoi thairbhithe; nó (iii) gnáthchleachtais cuntasaíochta costála na dtairbhithe a chur i bhfeidhm; (b) dréachtbhuiséid arna mbunú de réir an cháis agus arna n-aontú ar bhealach ex ante ag an gcomhlacht a roghnaíonn an oibríocht i gcás idirghabhálacha in earnálacha an fhíona agus na beachadóireachta nó ag an gcomhlacht a fhormheasann na cláir oibríochtúla dá dtagraítear in Airteagal 50 i gcás idirghabhálacha in earnálacha incháilithe eile; (c) i gcomhréir leis na rialacha maidir le cur i bhfeidhm na gcostas aonaid comhfhreagrach, na gcnapshuimeanna agus na rátaí comhréidhe is infheidhme maidir le beartais an Aontais le haghaidh cineál idirghabhála comhchosúil; (d) i gcomhréir leis na rialacha maidir le cur i bhfeidhm na gcostas aonaid comhfhreagrach, na gcnapshuimeanna agus na rátaí comhréidhe arna gcur i bhfeidhm faoi scéimeanna tacaíochta arna gcistiú go hiomlán ag an mBallstát le haghaidh cineál idirghabhála comhchosúil.

Airteagal 45

Cumhachtaí tarmligthe maidir le ceanglais bhreise le haghaidh cineálacha idirghabhála

Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 152 chun an Rialachán seo a fhorlíonadh le ceanglais de bhreis ar na ceanglais a leagtar síos sa Chaibidil seo maidir leis an méid seo a leanas:

(a) feidhmiú cuí na gcineálacha idirghabhála a leagtar síos sa Chaibidil seo a áirithiú, go háirithe trí shaobhadh iomaíochta a sheachaint sa mhargadh inmheánach;

(b) an cineál caiteachais a chumhdaítear leis na hidirghabhálacha a áirítear sa Chaibidil seo, lena n-áirítear, de mhaolú ar Airteagal 22 de Rialachán (AE) 2021/2116, incháilitheacht costais riaracháin agus phearsanra na n-eagraíochtaí táirgeoirí nó tairbhithe eile agus na hidirghabhálacha sin á gcur chun feidhme;

(c) an bonn ar a ríomhtar an cúnamh airgeadais ón Aontas dá dtagraítear sa Chaibidil seo, lena n-áirítear na tréimhsí tagartha agus luach na táirgeachta arna margú a ríomh, agus ar a ríomhtar leibhéal eagrúcháin na dtáirgeoirí chun críoch an chúnaimh airgeadais náisiúnta dá dtagraítear in Airteagal 53;

(d) leibhéal uasta an chúnaimh airgeadais ón Aontas le haghaidh cineálacha idirghabhála dá dtagraítear in Airteagal 47(2), pointí (a), (c), (f), (g), (h) agus (i), agus le haghaidh na gcineálacha idirghabhála dá dtagraítear in Airteagal 58(1), an chéad fhomhír, pointe (c), pointe (d) agus pointe (l), lena n-áirítear rátaí pacáistithe agus iompair le haghaidh táirgí a tarraingíodh siar i gcomhair dáileachán saor in aisce agus costais phróiseála sula ndéanfar iad a sheachadadh chun na críche sin;

(e) na rialacha maidir le huasteorainn do chaiteachas a shocrú agus maidir leis an limistéar incháilithe a thomhas chun críoch na gcineálacha idirghabhála dá dtagraítear in Airteagal 47(2), pointe (d), agus in Airteagal 58(1), an chéad fhomhír, pointe (a);

(f) na rialacha faoina bhfuil ar tháirgeoirí fotháirgí na fíonóireachta a tharraingt siar ón margadh, agus rialacha maidir leis na heisceachtaí ón oibleagáid sin chun ualach breise riaracháin a sheachaint agus rialacha maidir le deimhniúchán deonach na ndriogairí.

(g) na coinníollacha atá le cur i bhfeidhm maidir le húsáid na bhfoirmeacha tacaíochta a liostaítear in Airteagal 44(1).

(h) na rialacha maidir le ceanglas íosmharthanachta i gcomhair infheistíochtaí táirgiúla agus neamhtháirgiúla a fhaigheann tacaíocht ó idirghabhálacha a áirítear sa Chaibidil seo;

(i) na rialacha maidir le cistiú a chomhcheangal le haghaidh infheistíochtaí de bhun Airteagal 58(1), an chéad fhomhír, pointe (b), agus le haghaidh cur chun cinn de bhun Airteagal 58(1), an chéad fhomhír, pointe (k).

Airteagal 46

Cuspóirí in earnáil na dtorthaí agus na nglasraí, earnáil na leannlusanna, earnáil na hola olóige agus na n-ológ boird agus in earnálacha eile dá dtagraítear in Airteagal 42, pointe (f)

Is iad seo a leanas na cuspóirí a bheidh sna hearnálacha dá dtagraítear in Airteagal 42, pointí (a), (d), (e) agus (f):

(a) an táirgeadh a phleanáil agus a eagrú, an táirgeadh a oiriúnú don éileamh, go háirithe maidir le cáilíocht agus cainníocht, na costais táirgthe agus na torthaí ar infheistíochtaí a bharrfheabhsú, agus praghsanna na dtáirgeoirí a chobhsú; tá baint ag na cuspóirí sin leis na cuspóirí sonracha a leagtar amach in Airteagal 6(1), pointí (a), (b), (c) agus (i);

(b) soláthar na dtáirgí sin a chomhchruinniú agus na táirgí sin a chur ar an margadh, lena n-áirítear trí mhargaíocht dhíreach; tá baint ag na cuspóirí sin leis na cuspóirí sonracha a leagtar amach in Airteagal 6(1), pointe (a), pointe (b) agus pointe (c);

(c) iomaíochas meántéarmach agus fadtéarmach a fheabhsú, go háirithe trí nuachóiriú a dhéanamh; baineann an cuspóir sin leis an gcuspóir sonrach a leagtar amach in Airteagal 6(1), pointe (c);

(d) taighde a dhéanamh ar mhodhanna táirgthe inbhuanaithe agus iad a fhorbairt, lena n-áirítear frithsheasmhacht in aghaidh lotnaidí, frithsheasmhacht in aghaidh galair ainmhithe agus maolú ar an athrú aeráide agus oiriúnú don athrú sin, cleachtais agus teicnící táirgthe nuálacha lena gcuirtear borradh faoin iomaíochas eacnamaíoch agus faoi fhorbairtí sa mhargadh; tá baint ag na cuspóirí sin leis na cuspóirí sonracha a leagtar amach in Airteagal 6(1), pointí (a), (b), (c) agus (i);

(e) na gnéithe seo a leanas a chur chun cinn, a fhorbairt agus a chur chun feidhme: (i) modhanna agus teicnící táirgthe lena n-urramaítear an comhshaol; (ii) cleachtais táirgthe atá frithsheasmhach in aghaidh lotnaidí agus galar; (iii) caighdeáin leasa agus sláinte ainmhithe a théann thar a bhfuil sna híoscheanglais arna mbunú faoi dhlí an Aontais agus faoin dlí náisiúnta; (iv) laghdú dramhaíola agus úsáid agus bainistiú fotháirgí ar bhealach atá fónta ó thaobh an chomhshaoil de, lena n-áirítear athúsáid agus luacháil na bhfotháirgí sin; (v) an bhithéagsúlacht a chosaint agus a fheabhsú agus acmhainní nádúrtha a úsáid ar bhealach inbhuanaithe, go háirithe an t-uisce, an ithir agus an t-aer a chosaint. Tá baint ag na cuspóirí sin leis na cuspóirí sonracha a leagtar amach in Airteagal 6(1), pointe (e), pointe (f) agus pointe (i);

(f) cuidiú le maolú ar an athrú aeráide agus oiriúnú don athrú aeráide, mar a leagtar amach in Airteagal 6(1), pointe (d);

(g) luach tráchtála agus cáilíocht táirgí a ardú, lena n-áirítear cáilíocht táirgí a fheabhsú agus táirgí a fhorbairt a bhfuil ainmniúchán tionscnaimh faoi chosaint nó tásc geografach faoi chosaint ag dul leo, nó a chumhdaítear le scéimeanna cáilíochta de chuid Aontais nó náisiúnta arna n-aithint ag na Ballstáit; baineann na cuspóirí sin leis an gcuspóir sonrach a leagtar amach in Airteagal 6(1), pointe (b);

(h) na táirgí a chur chun cinn agus a chur ar an margadh; tá baint ag na cuspóirí sin leis na cuspóirí sonracha a leagtar amach in Airteagal 6(1), pointe (b), pointe (c) agus pointe (i);

(i) cur le tomhaltas táirgí as earnáil na dtorthaí agus na nglasraí, bídís úr nó próiseáilte; tá baint ag an gcuspóir sin leis an gcuspóir sonrach a leagtar amach in Airteagal 6(1), pointe (i);

(j) cosc ar ghéarchéimeanna agus bainistíocht riosca, lena ndírítear ar shuaití margaí na hearnála ábhartha a sheachaint agus déileáil leo; tá baint ag na cuspóirí sin leis na cuspóirí sonracha a leagtar amach in Airteagal 6(1), pointe (a), pointe (b) agus pointe (c);

(k) na coinníollacha fostaíochta a fheabhsú agus oibleagáidí fostóirí agus sláinte agus sábháilteacht ag an obair i gcomhréir le Treoracha 89/391/CEE, 2009/104/CE agus (AE) 2019/1152 a fhorfheidhmiú.

Airteagal 47

Cineálacha idirghabhála in earnáil na dtorthaí agus na nglasraí, earnáil na leannlusanna, earnáil na hola olóige agus na n-ológ boird agus in earnálacha eile dá dtagraítear in Airteagal 42, pointe (f)

1. Maidir le gach cuspóir arna roghnú as measc na gcuspóirí sin dá dtagraítear in Airteagal 46, pointí (a) go (i) agus pointe (k), déanfaidh na Ballstáit ceann amháin nó níos mó de na cineálacha idirghabhála seo a leanas a roghnú sna hearnálacha dá dtagraítear in Airteagal 42, pointí (a), (d), (e) agus (f) ina bPleananna Straitéiseacha CBT: (a) infheistíochtaí i sócmhainní inláimhsithe agus doláimhsithe, taighde agus modhanna táirgthe turgnamhacha agus nuálacha agus gníomhaíochtaí eile, i réimsí amhail: (i) caomhnú na hithreach, lena n-áirítear feabhas a chur ar charbón na hithreach agus ar struchtúr na hithreach, agus laghdú ar éilleáin; (ii) úsáid agus bainistiú fónta uisce a fheabhsú, lena n-áirítear sábháil uisce, caomhnú uisce agus draenáil; (iii) damáiste de dheasca teagmhais dhíobhálacha aeráide a chosc agus forbairt agus úsáid cineálacha, pórtha agus cleachtais bhainistithe atá in oiriúint do na hathruithe ar dhálaí aeráide a chur chun cinn; (iv) coigilt fuinnimh, éifeachtúlacht fuinnimh agus úsáid fuinnimh inathnuaite a mhéadú; (v) pacáistiú éiceolaíoch, agus an pacáistiú sin amháin, i réimse an taighde agus an táirgthe thurgnamhaigh; (vi) bithshlándáil, sláinte agus leas ainmhithe; (vii) astaíochtaí agus dramhaíl a laghdú, úsáid fotháirgí a fheabhsú, lena n-áirítear athúsáid agus luacháil na bhfotháirgí sin, agus bainistiú dramhaíola; (viii) feabhas a chur ar fhrithsheasmhacht in aghaidh lotnaidí agus rioscaí agus tionchair úsáid lotnaidicídí a laghdú, lena n-áirítear teicnící Bainistithe Comhtháite Lotnaidí a chur chun feidhme; (ix) feabhas a chur ar fhrithsheasmhacht in aghaidh galair ainmhithe agus úsáid cógas tréidliachta lena n-áirítear antaibheathaigh a laghdú; (x) gnáthóga atá fabhrach don bhithéagsúlacht a chruthú agus a chothabháil; (xi) cáilíocht táirgí a fheabhsú; (xii) acmhainní géiniteacha a fheabhsú; (xiii) na coinníollacha fostaíochta a fheabhsú agus oibleagáidí fostóirí agus ceanglais sláinte agus sábháilteacht ag an obair i gcomhréir le Treoracha 89/391/CEE, 2009/104/CE agus (AE) 2019/1152 a fhorfheidhmiú; (b) seirbhísí comhairleacha agus cúnamh teicniúil, go háirithe maidir le teicnící inbhuanaithe chun lotnaidí agus galair a rialú, úsáid inbhuanaithe táirgí cosanta plandaí agus táirgí sláinte ainmhithe, oiriúnú don athrú aeráide agus maolú air, na coinníollacha fostaíochta, oibleagáidí fostóirí agus sláinte agus sábháilteacht ag an obair; (c) oiliúint, lena n-áirítear cóitseáil agus malartú dea-chleachtas, go háirithe maidir le teicnící inbhuanaithe chun lotnaidí agus galair a rialú, úsáid inbhuanaithe táirgí cosanta plandaí agus táirgí sláinte ainmhithe, oiriúnú don athrú aeráide agus maolú air, chomh maith le hardáin trádála eagraithe agus malartuithe tráchtearraí a úsáid ar an spotmhargadh agus an margadh todhchaíochtaí; (d) táirgeadh orgánach nó comhtháite; (e) gníomhaíochtaí chun cur le hinbhuanaitheacht agus le héifeachtúlacht an iompair agus stóráil táirgí; (f) cur chun cinn, cumarsáid agus margaíocht, lena n-áirítear bearta agus gníomhaíochtaí atá dírithe go háirithe ar cur le feasacht tomhaltóirí ar na scéimeanna cáilíochta atá ag an Aontas agus ar an tábhacht a bhaineann le bia folláin a ithe, agus atá dírithe ar na margaí a éagsúlú agus a chomhdhlúthú; (g) scéimeanna cáilíochta náisiúnta agus an Aontais a chur chun feidhme; (h) córais inrianaitheachta agus deimhniúcháin a chur chun feidhme, go háirithe an faireachán ar cháilíocht na dtáirgí a dhíoltar le tomhaltóirí deiridh; (i) gníomhaíochtaí chun maolú ar an athrú aeráide agus chun oiriúnú dó.

2. Maidir leis an gcuspóir dá dtagraítear in Airteagal 46, pointe (j), déanfaidh na Ballstáit ceann amháin nó níos mó de na cineálacha idirghabhála seo a leanas a roghnú sna hearnálacha dá dtagraítear in Airteagal 42, pointí (a), (d), (e) agus (f) ina bPleananna Straitéiseacha CBT: (a) cistí frithpháirteacha a bheith á mbunú, á líonadh agus á n-athsholáthar ag eagraíochtaí táirgeoirí agus comhlachais eagraíochtaí táirgeoirí mar a aithnítear faoi Rialachán (AE) Uimh. 1308/2013 nó faoi Airteagal 67(7) den Rialachán seo; (b) infheistíochtaí i sócmhainní inláimhsithe agus doláimhsithe a fhágann go ndéanfar na méideanna a chuirtear ar an margadh a bhainistiú ar bhealach níos éifeachtúla, lena n-áirítear chun stóráil le chéile; (c) táirgí arna dtáirgeadh ag an eagraíocht táirgeoirí nó ag a chomhaltaí a stóráil le chéile, lena n-áirítear, i gcás inar gá, próiseáil chomhchoiteann chun stóráil den sórt sin a éascú; (d) úlloird nó garráin ológ a athphlandú i gcás inar gá tar éis grafadh éigeantach ar chúiseanna sláinte nó fíteashláintíochta ar threoir a fháil chuige sin ó údarás inniúil an Bhallstáit nó chun oiriúnú don athrú aeráide; (e) athstocáil le beostoc tar éis a mharaithe go héigeantach ar chúiseanna sláinte nó mar gheall ar chaillteanais de dheasca tubaistí nádúrtha; (f) tarraingt siar ón margadh chun táirgí a dháileadh saor in aisce nó ar chúiseanna eile, lena n-áirítear, i gcás inar gá, próiseáil chun tarraingt siar den sórt sin a éascú; (g) glasbhuaint, arb é atá inti na táirgí réamhaibí go léir i limistéar áirithe a bhuaint ar táirgí iad nach féidir a mhargú agus nach ndearnadh damáiste dóibh roimh an nglasbhuaint, bíodh sin i ngeall ar chúiseanna aeráide, galair nó eile; (h) gan táirge a bhuaint, arb é atá ann deireadh a chur leis an timthriall reatha táirgthe sa limistéar lena mbaineann agus go bhfuil an táirge forbartha go maith agus go bhfuil sé maith cóir agus oiriúnach le díol, ach amháin cásanna ina scriostar táirgí i ngeall ar theagmhas aeráide nó galar; (i) árachas buainte agus táirgthe a chabhróidh le hioncam táirgeoirí a chosaint nuair a bhíonn caillteanais ann de dheasca tubaistí nádúrtha, teagmhais dhíobhálacha aeráide, galar nó inmhíolú lotnaidí agus lena n-áirithítear, san am céanna, go ndéanfaidh na tairbhithe na bearta is gá maidir le rioscaí a chosc; (j) eagraíochtaí táirgeoirí agus comhlachais eagraíochtaí táirgeoirí mar a aithnítear faoi Rialachán (AE) Uimh. 1308/2013 nó faoi Airteagal 67(7) den Rialachán seo, nó táirgeoirí aonair, a chóitseáil; (k) ceanglais sláintíochta agus fíteashláintíochta tríú tíortha a chur chun feidhme agus a bhainistiú ar chríoch an Aontais chun an rochtain ar mhargaí tríú tíortha a éascú; (l) gníomh